title: Denny Morrison

text:
Morrison saavutti junioreiden MM-kilpailuissa hopeaa joukkuetakaa-ajossa vuosina 2004 ja 2005. Torinon olympialaisissa 2006 hän kuului samassa lajissa Kanadan hopeajoukkueeseen. Yleisluistelun MM-kilpailuissa Calgaryssä 2006 hän sijoittui viidenneksi. Maailmancupin kokonaiskilpailussa hän sijoittui 1 500 metrillä kaudella 2005–2006 toiseksi ja seuraavalla kaudella kolmanneksi. Matkakohtaisissa MM-kilpailuissa Salt Lake Cityssä 2007 hän saavutti 1 000 metrillä hopeaa 0,02 sekuntia Shani Davisille hävinneenä. Hän sai lisäksi hopeaa joukkuetakaa-ajossa ja pronssia 1 500 metrillä.
Morrison voitti 1 500 metrin maailmanmestaruuden Naganossa 2008 ajalla 1.45,22 ja sai lisäksi pronssia 1 000 metrillä. Hän teki 14. maaliskuuta 2008 Calgaryssä uuden 1 500 metrin maailmanennätyksen 1.42,01. Vuonna 2009 hän sijoittui viidenneksi sprinttereiden MM-kilpailuissa Moskovassa. Matkakohtaisissa MM-kilpailuissa Richmondissa hän sai hopeaa 1 000 ja pronssia 1 500 metrillä. Hän sijoittui 1 000 metrin maailmancupissa toiseksi kausilla 2007–2008 ja 2008–2009.


title: Denny Morrison

text: Morrison kuului Vancouverin olympialaisissa 2010 Kanadan kultajoukkueeseen joukkuetakaa-ajossa. Maailmancupin kokonaiskilpailussa hän oli samalla kaudella 1 500 metrillä kolmas. Vuonna 2011 hän sai MM-hopeaa joukkuetakaa-ajossa. Hän voitti 1 500 metrin maailmanmestaruuden Heerenveenissä 2012 ajalla 1.46,44. Sotšin olympialaisissa 2014 hän sai hopeaa 1 000 metrillä ajalla 1.08,43 ja pronssia 1 500 metrillä ajalla 1.45,22. Saman kauden maailmancupissa hän sijoittui 1 000 metrillä toiseksi.


title: Denny Morrison

text: Morrison saavutti Heerenveenissä 2015 MM-hopeaa 1 500 metrillä ja joukkuetakaa-ajossa. Hän voitti samalla kaudella 1 500 metrin maailmancupin.


title: Tsai Ming-liang

text: Tsai Ming-liang (, pinyin: Cài Míngliàng, s. 27. lokakuuta 1957 Kuching, Malesia) on taiwanilainen elokuvaohjaaja.


title: Tsai Ming-liang

text: Tsai asui ensimmäiset 20 elinvuottaan synnyinmaassaan Malesiassa, minkä jälkeen hän muutti Taiwaniin opiskelemaan elokuvaa ja teatteria. 1980-luvulla hän työskenteli teatterissa ohjaajana, näyttelijänä ja käsikirjoittajana. Vuosikymmenen lopulla hän kirjoitti ja ohjasi useita televisioelokuvia. Hänen ensimmäinen pitkä teatterielokuvansa "Rebels of the Neon God" valmistui vuonna 1992. Vuonna 1994 valmistunut toinen elokuva "Vive l'Amour" voitti parhaan elokuvan palkinnon Venetsian elokuvajuhlilla. Vuonna 1997 valmistunut "The River" voitti juryn erikoispalkinnon Berliinin elokuvajuhlilla. Vuoden 1998 "Dong" voitti puolestaan kriitikkojen erikoispalkinnon Cannesin elokuvajuhlilla. Lisäksi Tsai on voittanut useita muitakin palkintoja.


title: Tsai Ming-liang

text: Tsain tavaramerkkejä ovat pitkät staattiset otokset, vähäinen dialogi ja veden keskeinen rooli kerronnassa. Hänen tyypillisiä teemojaan ovat urbaani vieraantuneisuus, ihmisten välisen kommunikaation vaikeus ja seksi. Hänen tärkeimpänä esikuvanaan on pidetty François Truffautia.


title: Systematiikka (oikeustiede)

text: Systematiikka on oikeusjärjestelmän järjestelmällinen esitys, jossa osoitetaan myös sen sisäiset riippuvuussuhteet. Systematiikka ja eri oikeudenalojen yleiset opit ovat oikeudellisen tiedonhallinnan tärkeimmät välineet.


title: Systematiikka (oikeustiede)

text: Pohjoismainen oikeus samoin kuin keskiajan yliopistoissa Manner-Euroopassa syntynyt romaanis-germaaninen oikeus eroavat ratkaisevasti englantilaisperäisestä common law -oikeudesta ja equity-järjestelmästä. Pohjoismaisessa oikeudessa ei ole systematiikkaa eikä peruskäsitteitä, joita voisi verrata common law -oikeudessa käytettyihin. Eri oikeusjärjestelmät ovat yhteismitattomia. Suomalainen oikeus on mannereurooppalaistunut ruotsalaisen oikeuskäytännön kautta. Esimerkiksi Ruotsin hovioikeuskäytäntö omaksui vaikutteita Manner-Euroopasta jo 1600-luvulla.


title: Systematiikka (oikeustiede)

text: Romaanis-germaanisessa systematiikassa oikeusjärjestelmä jaetaan oikeudenaloihin siten, että erotetaan yksityisoikeus ja julkisoikeus. Common law -maissa tällaista jakoa ei ole. Näissä maissa ei ole esimerkiksi hallintotuomioistuimia, kun taas romaanis-germaanisessa oikeusryhmässä tuomioistuimet jaetaan hallintotuomioistuimiin ja yleisiin tuomioistuimiin. Tässä Tanska ja Norja ovat poikkeuksia. Manner-Euroopassa on suhteellisen yhtenäinen systematiikka myös perusjaottelun sisällä. Erityisesti velvoiteoikeuden ja esineoikeuden yhteiset perinteet ulottuvat pitkälle.


title: Systematiikka (oikeustiede)

text: Nykyajan oikeudellinen systematiikka on dynaamista. Yksityistäminen ja kilpailu ovat johtaneet yksityis- ja julkisoikeuden tarkan rajan hämärtymiseen ja 1800-luvulta peräisin olevan kiinteäryhmäisen systematiikan muuttumiseen. Kehittynyt tietotekniikka mahdollistaa oikeudellisen lähdeaineiston käytön useaan systemaattiseen jaotteluun perustuen.


title: Forum (täsmennyssivu)

text: Forum tai foorumi voi tarkoittaa seuraavia:


title: Miikka Mutanen

text: Miikka Mutanen (s. Ruvaslahti, Polvijärvi) on suomalainen runoilija. Mutanen on julkaissut kaksi runokokoelmaa, "Mäkärä, särmä, hindustani" (Ankkuri, 2006) sekä "Esikko, klassikko" (Ntamo, 2008). Teokset on julkaistu tarvepainatteina.


title: Miikka Mutanen

text: Mutanen kääntää James Joycen romaania "Finnegans Wake", jonka epäkieltä ei ole aikaisemmin yritetty suomentaa. "”virtavie, ohi Eilvan ja Aatomun, heitseistä rannan kaareen seppellahden, takaisin kiertää avarjen kulco modeus meidät Kuinks Linnaan ja Ympäröivaan.”"


title: Miikka Mutanen

text: Mutaselle on myönnetty Alfred Kordelinin säätiön apuraha 2008 kirjalliseen työskentelyyn.


title: Danae-luokka

text:
Danae-luokka tai D-luokka oli Britannian Kuninkaallisen laivaston risteilijäluokka, joka tilattiin ensimmäisen maailmansodan lopulla, mutta ei kerennyt mukaan taisteluihin. Luokan alukset palvelivat toisessa maailmansodassa.
__notoc__
Amiraliteetti aloitti uuden risteilijäluokan suunnittelun saatuaan tiedon saksalaisten suunnittelemasta uudesta risteilijästä, jonka aseistuksena olisi ollut kymmenen tai jopa kaksitoista 150 millimetrin tykkiä. Tiedustelutietojen mukainen alus olisi ollut ylivoimainen verrattuna uusimpiin C-luokan risteilijöihin.


title: Danae-luokka

text: Amiraliteetti katsoi, että lähtökohtaisesti C-luokan risteilijöihin voitaisiin lisätä yksi tykkitorni, jolloin saavutettaisiin ilman suurta koon lisäystä vastaava täyslaidallinen, koska saksalaisten suunnitelmissa keulassa ja perässä olisi tykki ja loput tykit olisivat aluksen sivuilla, minkä vuoksi täyslaidallinen olisi joko 6 tai 7 tykkiä.


title: Danae-luokka

text: Uuden tykin lisäämiseksi siirtämällä kansirakenteita eteenpäin ja sijoittamalla se ampumaan yli tykin No1. Tällöin etukansi pidentyisi 20 jalkaa ja silta siirtyisi todellisuudessa kahdeksan jalkaa taaksepäin. Sisätiloissa jouduttiin tekemään muutoksia tornien tieltä tuli siirtää etummainen kattilahuone taaksepäin. Nopeuden lisäämiseksi 29 solmuun alukseen asennettiin raskaampi ja pidempi voimanlähde ja aluksen leveyttä lisättiin 2 jalkaa 9 tuumaa. Kokonaisvaikutus uppoumaan oli 430 tonnia.


title: Danae-luokka

text: Luokan aluksista "HMS Danae", "HMS Dauntless" ja "HMS Dragon" tilattiin syyskuussa 1916 ja kolme seuraavaa "HMS Delhi", "HMS Dunedin" ja "HMS Durban" heinäkuussa 1917. Maaliskuussa 1918 tilattiin vielä kuusi alusta. Viimeisen tilauksen alukset poikkesivat aikaisemmista hieman ja lopulta ainoastaan "HMS Despatch" ja "HMS Diomede" valmistuivat ja loput "HMS Daedalus", "HMS Daring", "HMS Dryad" ja "HMS Desperate" peruutettiin 26. marraskuuta 1918.


title: Lasisilmä

text: Lasisilmä on Johanna Sinisalon romaani, joka ilmestyi vuonna 2006.


title: Tratta

text: Tratta on yrityssaatavien perintään käytettävä maksukehotus, johon liittyy julkisuuden uhka. Tratalla kehotetaan velallista maksamaan erääntynyt saatava. Tratan noudattamatta jättäminen voidaan julkaista ja merkitä luottotietorekisteriin. Trattaperintä on varsin yleinen käytäntö.


title: Tratta

text: Tratan tarkoitus on toimia pelotteena velalliselle, joka haluaa pitää luottotietonsa puhtaana. Sen julkaiseminen on julkinen ilmoitus, ettei velallinen ole suoriutunut maksuvelvoitteestaan.


title: Tratta

text: Sekä laki saatavien perinnästä että rikoslaki kieltävät tratan käyttämisen kuluttajasaatavan perimiseksi. Lain mukaan yritys on taho, jolla on Y-tunnus.


title: Tratta

text: Nykyään Suomessa on käytössä vain yksityisoikeudellinen tratta. Erona aiempaan sen protestoiminen ja julkaiseminen ei vaadi viranomaisen vahvistusta.


title: Tratta

text: Yksityinen tratta on ollut Suomessa käytössä vuodesta 1995. Tratan viranomaisprotestista luovuttiin perintälain (513/1999) tullessa voimaan syyskuun alussa 1999. Lain esitöissä tratta selitettiin hyväksymätöntä asetetta muistuttavaksi asiakirjaksi. Ennen lainmuutosta julkinen notaari osallistui tratan protestointiin. Luottotietolain tultua voimaan perintälaissa tarkoitetuksi yritykseksi katsotaan myös yksityishenkilöt, joilla on Y-tunnus, kuten maanviljelijät.


title: Tratta

text: Trattaa saa käyttää vain sellaisten saatavien perimiseksi, jotka ovat erääntyneitä, selviä ja riidattomia. Jos saatavan oikeellisuudesta on epäselvyyttä tai erimielisyyttä, esimerkiksi velallinen on kiistänyt maksuvelvollisuutensa, trattaa ei saa lähettää. Tratan saa lähettää vasta sen jälkeen, kun velalliselle on ensin annettu maksumuistutus, jossa on vähintään seitsemän päivän määräaika maksun maksamiselle.


title: Tratta

text: Velkoja panee trattaperinnän alulle toimittamalla yleensä perintätoimistolle tiedot velkojasta ja velallisesta, itse saatavasta sekä viivästyskoroista ja muista prosessissa aiheutuneista kuluista. Perintätoimisto lähettää velalliselle tratan, jossa todetaan, että tratta protestoidaan, ellei kyseessä olevaa maksua suoriteta määräajassa. Samanaikaisesti toimitetaan asiasta luottotietoyhtiölle ilmoitus. Tästä luottotietoihin syntyy maksuviivetieto, joka ei ole varsinainen maksuhäiriömerkintä mutta jolla voi olla merkitystä yhtiön myöhempään toimintaan. Protestoija ja asettaja on tällaisessa tilanteessa perintätoimisto.


title: Tratta

text: Jos velallinen ei maksa saatavaa, perintätoimisto päättää luottotietoyhtiön kanssa, julkaistaanko tratta hiljaisena vai julkisena. Samalla perintätoimisto tiedottaa luottotietoyhtiötä asiasta. Hiljaisella protestilla tarkoitetaan vain luottotietoyhtiön tietokannassa näkyvää tietoa. Julkinen protestointi julkaistaan myös talousalan lehdissä. Protestointi on tehtävä 31 päivän kuluessa tratan lähetysilmoituksesta. Tratta voidaan julkaista tai merkitä luottotietorekisteriin, kun kymmenen päivää on kulunut tratan lähettämisestä.


title: Tratta

text: Protestoinnista lähettää luottotietoyhtiö velalliselle ilmoituksen. Ilmoituksessa todetaan, että velallinen voi välttää protestin julkaisemisen maksamalla. Jos velallinen maksaa tratan korkoineen ja kuluineen seitsemän päivän kuluessa, tratta protestoidaan hiljaisena.


title: Tratta

text: Julkinen protesti ei ole velkojalle pelkästään myönteinen asia. Protestointi kutsuu velallisen muutkin velkojat perintätoimiin. Kun muutkin velkojat kilpailevat maksusta, velkojan oma mahdollisuus saada maksu pienenee.


title: Tratta

text: Velallisella on mahdollisuus riitauttaa tratan protestoiminen. Tällöin tutkitaan, onko reklamaatio perusteltu riittävästi. Kun saatava osoitetaan riitaiseksi, perintä jatkuu laajalla haastehakemuksella käräjäoikeudessa.


title: Blackburn Roc

text: Blackburn B-25 Roc oli Britannian Kuninkaallisen laivaston kaksipaikkainen tukialushävittäjä, jonka käyttäjän oli Fleet Air Arm toisessa maailmansodassa. Kone oli rakenteellisesti samanlainen kuin edeltäjänsä Blackburn Skua. Kone suunniteltiin Blackburn Aviation Limitedin Brough Aerodromella East Yorkissa ja konetta valmisti Boulton Paul Aircraft Ltd Wolverhampton Aerodromella Staffsissa.


title: Blackburn Roc

text: Koneen voimanlähteenä oli 890 hevosvoiman Bristol Perseus XII.


title: Blackburn Roc

text:
23. huhtikuuta 1937 (632260/37) tehty tilaus käsitti 136 konetta (L3057–L3192). Kaikki koneet toimitettiin Wolverhamptonista kesäkuun loppuun mennessä 1940.
Myös Suomen Ilmavoimille hankittiin 20 konetta mutta ne eivät koskaan tulleet Suomeen.


title: Maksimos Planudes

text: Maksimos Planudes (n. 1260 – 1330) oli bysanttilainen grammaatikko ja teologi, joka eli ja työskenteli Mikael VIII Palaiologoksen ja Andronikos II Palaiologoksen aikana. Planudes oli merkittävä henkilö Palaiologosten ajan bysanttilaisessa renessanssissa.


title: Maksimos Planudes

text: Planudes syntyi Nikomediassa Bithyniassa, mutta vietti suurimman osan elämästään Konstantinopolissa. Hän omisti itsensä tutkimuksille ja opetukselle. Hän ryhtyi munkiksi, ja astuessaan luostariin muutti alkuperäisen nimensä Manuelin Maksimokseksi.


title: Maksimos Planudes

text: Planudes osasi latinaa, mikä oli harvinaista aikana, jolloin Bysantin välit Roomaan ja Italiaan olivat huonot. Todennäköisesti tämän vuoksi hänet valittiin yhdeksi lähettiläistä, jotka Andronikos II lähetti vuonna 1327 neuvottelemaan venetsialaisten kanssa.


title: Maksimos Planudes

text: Planudes kirjoitti lukuisia teoksia. Niihin kuuluvat kreikkalainen kielioppi, joka oli esitetty kysymysten ja vastausten muodossa, kuten Manuel Moskhopuloksen "Erotemata grammaticalia"; tutkielma syntaksista; Aisopoksen elämäkerta ja proosaversio faabeleista; skolia eräistä kreikkalaisista kirjailijoista; kaksi heksametrimuodossa kirjoitettua runoa, joista ensimmäinen oli ylistyspuhe Klaudios Ptolemaiokselle, jonka "Geografian" Planudes löysi uudelleen, ja toinen kertomus härän yht'äkkisestä muuttumisesta hiireksi; tutkielma intialaisesta matematiikasta; sekä skolia Diofantoksen "Aritmetiikan" kahdesta ensimmäisestä kirjasta.


title: Maksimos Planudes

text: Planudes myös käänsi useita teoksia latinan kielestä. Näin kuuluvat Ciceron "Scipion uni" Macrobiuksen kommentaarilla; Julius Caesarin "Gallian sota"; Ovidiuksen "Heroides" ja "Muodonmuutoksia"; Boethiuksen "Filosofian lohdutus" sekä Augustinuksen "De trinitate".


title: Maksimos Planudes

text: Käännöstensä kautta Planudes oli edesauttamassa kreikan kielen ja kirjallisuuden osaamisen uutta tulemista läntisessä Euroopassa. Hänen käännöksensä olivat hyvin suosittuja keskiajalla kreikan kielen opiskelun tekstikirjoina. Hänet tunnetaan kuitenkin parhaiten hänen toimittamastaan "Kreikkalaisen antologian" versiosta.


title: Isabella Löwengrip

text: Isabella Desirée Löwengrip-Spångberg (s. 21. lokakuuta 1990 Tukholma, Ruotsi) on ruotsalainen yrittäjä, kirjailija, luennoitsija sekä bloggaaja. Maaliskuussa 2018 ruotsalainen talouslehti Veckans Affärer luokitteli hänen Ruotsin talouselämän vaikutusvaltaisimmaksi henkilöksi vuonna 2018 (jaettu 1. sija). Hänen bloginsa isabellalowengrip.se oli aikoinaan Ruotsin luetuin blogi, jolla on viikoittain yli 250-300 000 lukijaa. Keväällä 2018 blogia ei enää näkynyt Ruotsin luetuimpien blogien top-30:ssa. Löwengrip aloitti muotia ja omaa elämäänsä koskevan blogin kirjoittamisen Blondinbella-lempinimellä 14-vuotiaana vuonna 2004.


title: Isabella Löwengrip

text: Isabella Löwengrip on perustanut useita yrityksiä. Aktiivisimmat yritykset ovat LCC Löwengrip Care & Color, Flatters, Economista ja Löwengrip Invest AB.


title: Isabella Löwengrip

text: Kun Löwengripin blogi oli suosionsa huipulla, sen arvioitiin keräävän vuosittain viiden miljoonan Ruotsin kruunun edestä mainostuloja. Liiketoiminnaksi muuttunut bloginpitäminen johti Blondinbella AB -yrityksen perustamiseen 30. elokuuta 2007. Yrityksen hallituksen puheenjohtajaksi astui Johan Kinnander, Ruotsin Googlen entinen toimitusjohtaja ja toimitusjohtajaksi Isabella Löwengripin isä, asianajaja Per Rydberg. Kun Löwengrip täytti 18, hänet nimitettiin toimitusjohtajaksi.


title: Isabella Löwengrip

text: Yritystoiminnan ja mainosmyynnin ansiosta blogissa ilmestyi mainoksia ja tuotemainontaa, mikä johti Ruotsin kuluttajaviranomaisen huomautukseen ja rajoitusten asettamiseen.


title: Isabella Löwengrip

text: Kesäkuussa 2008 Isabella Löwengrip perusti verkkokaupan Bellme, joka on ylijäämävarastojen sisäänostoon keskittynyt outlet-tyyppinen kauppa. Bellmen tuotevalikoimassa on muotivaatteita, kauneudenhoitotuotteita, koruja ja design-tuotteita. Verkkokaupan toimintaperiaate on sikäli erikoinen, että se myy vain yhden tuotteen vuorokaudessa ja merkittävästi alennettuun hintaan. Tuotevalikoimaan lisätään uusi tuote vasta, kun edellinen on myyty. Kaupan kohderyhmän ytimen muodostavat 15-25-vuotiaat naiset.


title: Isabella Löwengrip

text: Isabella Löwengripin oma televisio-ohjelma "Blondinbellas TV-dagbok" () alkoi ruotsalaisella TV400-televisiokanavalla 15. joulukuuta 2008 ja vuoden 2009 alussa Löwengrip osallistui kilpailijana Ruotsin TV4:n Tanssii tähtien kanssa -ohjelmaan ("Let's Dance 2009").


title: Isabella Löwengrip

text: Koulunkäynnin ja blogikirjoittelun ohella Isabella Löwengrip on osallistunut poliittiseen toimintaan Moderata Ungdomsförbundetin jäsenenä.


title: Isabella Löwengrip

text: Isabella Löwengripin blogi "Blondinbellas blogg" oli aluksi tunnettu lähinnä muotiblogeja aktiivisesti seuraaville, mutta vuoden 2008 alussa muut mediat vähitellen löysivät sen ja uutisoivat sekä blogin sisällöstä että sen pitäjästä. Samaan aikaan kritiikki Löwengripiä kohtaan alkoi lisääntyä. Ruotsin Vihreiden puheenjohtaja Maria Wetterstrand keskusteli muun muassa blogitekstien välissä esiintyvistä mainoksista ja blogimaailman yleisestä uskottavuuden puutteesta mainiten muun muassa Blondinbellan negatiivisena esimerkkinä. Lisäksi Wetterstrand kritisoi Löwengripin blogissa esiintyviä tuote-esittelyjä, kun oli ilmeistä, ettei Löwengrip ollut edes kokeillut esittelemiään tuotteita. Ruotsin kuluttajaviraston mukaan nykyään tällainen testimoniaalimainonta voi olla Ruotsin markkinointilakien vastaista.


title: Isabella Löwengrip

text: Dagens Media julkaisi 24. syyskuuta 2008 artikkelin, jossa paljastettiin Blondinbellassa olevan myynnissä sponsoripaketteja, joilla rahoitettiin Löwengripin 18-vuotissyntymäpäiväjuhlia. Paketteihin kuului myös mainostilaa blogissa ja pakettien hinnat vaihtelivat 25-75 000 kruunun välillä näyttöjen määrän ja mainospaikan mukaan.


title: Isabella Löwengrip

text: Isabella Löwengrip ilmoitti 12. lokakuuta 2008 blogissaan, että hän pitää kirjoitustauon. Löwengrip jatkoi kuitenkin blogiinsa kirjoittamista noin kuukauden tauon jälkeen.


title: Isabella Löwengrip

text: Isabella Löwengrip on naimisissa Odd Spångbergin kanssa. Heillä on kaksi lasta, Gillis ja Sally. Pari ilmoitti toukokuussa 2017 eroavansa.


title: Luettelo tunnetuista siviilipalveluksen käyneistä

text: Tämä on luettelo tunnetuista siviilipalveluksen käyneistä henkilöistä.


title: Simon Rex

text: Simon Rex Cutright (s. 20. heinäkuuta 1974 San Francisco) on yhdysvaltalainen näyttelijä, tv-persoona ja rap-artisti.


title: Simon Rex

text: Simon Rex on Paul ja Zoe Cutrightin ainoa lapsi. 17-vuotiaana hän joutui nuorisovankilaan.


title: Simon Rex

text: Ensimmäinen roolisuoritus näyttelijänä hänellä oli vuonna 1993 pornoelokuvassa Brad Posey's Young, Hard & Solo, jossa hän näytteli Sebastiania. Vuonna 1999 hän sai osan tv-sarjasta Jack & Jill, jota tehtiin kaksi tuotantokautta. Rex on myös newyorkilaisen yökerhon, The Plumm, osaomistajana yhdessä Chris Nothin, Samantha Ronsonin ja Noel Ashmanin kanssa.


title: Simon Rex

text: Musiikin puolella häntä kutsutaan Dirt Nastyksi. Dirt Nasty on tehnyt kolme solo albumia. Hän myös kuuluu rap ryhmään jonka nimi on Three Loco ja siihe kuuluu RiFF RaFF ja Andy Milonakis Dirt Nastyn lisäksi.


title: Erkki Ilmari

text: Erkki Ilmari (nimi aiemmin Erkki Ilmari Lehtonen; 9. tammikuuta 1902 Tampere – 8. syyskuuta 1945 Rovaniemi) oli suomalainen kirjailija. Hän käytti myös nimimerkkiä "Yrjänä Pirkka".


title: Erkki Ilmari

text: Lehtonen kävi Suomen Taideyhdistyksen piirustuskoulun 1921–1922. Hän osallistui Suomen Taiteilijain näyttelyihin 1922 ja 1928. Lehtonen työskenteli kirjailijan työn ohella toimittajana, kuvittajana sekä piirustuksen ja tyyliopin opettajana.


title: Erkki Ilmari

text: Erkki Ilmarin tunnetuin teos, vuonna 1935 ilmestynyt teollisuusromaani "Kaukopää" kertoi Enso-Gutzeit Oy:n Kaukopään sulfaattiselluloosatehtaan rakentamisesta Imatralle 1930-luvun alkupuolella. Tehdas oli valmistuessaan vuonna 1935 Euroopan suurin alallaan.


title: Henri Estienne (nuorempi)

text: Henri Estienne (1528/1531 Pariisi – 1598 Lyon), tunnetaan myös nimellä Henricus Stephanus, oli ranskalainen kirjanpainaja, joka toimitti ja painoi useita antiikin kreikkalaisen kirjallisuuden teoksia.


title: Henri Estienne (nuorempi)

text: Estienne oli jo nuorena kiinnostunut kreikan ja latinan kielistä ja kirjallisuudesta. Hänen isänsä Robert Estienne piti hyvää huolta hänen kasvatuksestaan, ja Henri teki nuoruudessaan matkan Italiaan, Englantiin ja Flanderiin kootakseen käsikirjoituksia isänsä kirjapainoa varten.


title: Henri Estienne (nuorempi)

text: Vuonna 1554 Estienne julkaisi ensimmäisen itsenäisen teoksensa nimeltään "Anacreon". Tämän jälkeen hän matkusti uudelleen Italiaan. Hän muun muassa löysi Roomasta kopion Diodoros Sisilialaisen teoksesta.


title: Henri Estienne (nuorempi)

text: Vuonna 1557 hänellä vaikuttaa olleen oma kirjapaino, ja hän mainosti itseään ”pariisilaisena kirjanpainajana” ("typographus parisiensis"). Seuraavana vuonna hän otti nimityksen "illustris viri Huldrici Fuggeri typographus" viitaten mesenaattiinsa Ulrich Fuggeriin. Vuonna 1559 Estienne otti isänsä kirjapainon haltuunsa. Estienne katsoi olevansa julkaisija, toimittaja ja vanhojen käsikirjoitusten kokoaja. Hän paransi kreikankielisten teosten vanhoja käännöksiä ja teki myös uusia käännöksiä useista teoksista.


title: Henri Estienne (nuorempi)

text: Athenagoraan, Aristoteleen ja Aiskhyloksen teokset ilmestyivät vuonna 1557; Diodoros Sisilialaisen vuonna 1559; Ksenofonin 1561; Sekstos Empeirikoksen vuonna 1562; Thukydideen vuonna 1564; sekä Herodotoksen vuosina 1566 ja 1581. Estiennen täydellinen laitos Platonin dialogeista vuonna 1578 on edelleen pohjana Platonin teoksiin viittaamisessa käytetylle numeroinnille, Stephanuksen numeroinnille.


title: Henri Estienne (nuorempi)

text: Estiennen merkittävimpiin teoksiin kuuluu "Thesaurus linguae graecae", kreikan kielen tesaurus, joka oli laajalti käytössä 1800-luvulle saakka kreikan leksikografian pohjana. Se ilmestyi vuonna 1572, ja käsitti neljä osaa ja kaksi lisäosaa. Estiennen omia teoksia oli myös "Apologie pour Hérodote" (1566).


title: Henri Estienne (nuorempi)

text: Estienne painoi useita kreikankielisen Uuden testamentin laitoksia. Tunnetuin on Théodore de Bèzen toimittama ja kommentoima laitos. Estienne toimitti myös omia kreikankielisen Uuden testamentin laitoksia vuosina 1576 ja 1587. Ensin mainittu sisälsi ensimmäisen tieteellisen tutkielman apostolisten kirjoittajien käyttämästä kielestä; viimeksi mainittu puolestaan käsitteli antiikin aikaisia tekstin jaotteluja. Vuonna 1594 hän julkaisi Uuden testamentin konkordanssihakemiston, johon hänen isänsä oli tehnyt esityötä.


title: Henri Estienne (nuorempi)

text: Jo aiemmin hän oli kääntänyt Jean Calvinin katekismuksen kreikan kielelle. Se painettiin vuonna 1554. Peshitta painettiin vuonna 1569, suuri ranskankielinen Raamattu vuonna 1565.


title: Henri Estienne (nuorempi)

text: Estienne oli naimisissa kolmesti ja hänellä oli neljätoista lasta.


title: Jean-Pierre Goudeau

text: Jean-Pierre Goudeau (s. 25. helmikuuta 1933 Pariisi, Ranska) on entinen ranskalainen pikajuoksija.


title: Jean-Pierre Goudeau

text: Goudeau saavutti Bernin EM-kilpailuissa 1954 kultaa 4 × 400 metrin viestijuoksussa Ranskan ennätyksellä 3.08,7. Helsingin 1952 olympialaisissa hän sijoittui viestissä kuudenneksi ajalla 3.10,1, joka sekin oli silloin Ranskan ennätys. Henkilökohtaisissa lajeissa hän karsiutui alkuerissä sekä Helsingin olympialaisten 400 metrin juoksussa (aika 48,8) että Melbournen 1956 olympialaisten 200 metrin juoksussa (aika 22,0).


title: Jean-Pierre Goudeau

text: Goudeau voitti Ranskan mestaruuden 200 metrillä vuonna 1951 ja 400 metrillä vuonna 1955. Hän sivusi 400 metrillä Ranskan ennätystä 47,5 s lokakuussa 1954. Seuratasolla hän edusti Paris UC:tä. Hän on pituudeltaan 183-senttinen ja painoi kilpavuosinaan 75 kiloa.


title: Jean-Pierre Haarhoff

text: Jean-Pierre Haarhoff (s. 9. heinäkuuta 1932 Haguenau, Bas-Rhin, Ranska) on entinen ranskalainen yleisurheilija, jonka päälaji oli 400 metrin juoksu.


title: Jean-Pierre Haarhoff

text: Haarhoff saavutti Bernin EM-kilpailuissa 1954 kultaa 4 × 400 metrin viestijuoksussa Ranskan ennätyksellä 3.08,7. Melbournen 1956 olympialaisissa hän karsiutui 400 metrin juoksun puolivälierissä ajalla 47,6 s.


title: Jean-Pierre Haarhoff

text: Haarhoff voitti Ranskan mestaruuden 400 metrillä vuosina 1956 ja 1960. Hän sivusi 400 metrillä Ranskan ennätystä 47,3 s syyskuussa 1956. Seuratasolla hän edusti RC Strasbourgia.


title: Raymond Boisset

text: Raymond Boisset (s. 26. maaliskuuta 1912 La Pacaudière, Loire, Ranska – 7. heinäkuuta 1991) oli ranskalainen yleisurheilija, jonka päälaji oli 400 metrin juoksu.


title: Raymond Boisset

text: Boisset saavutti Torinon EM-kilpailuissa 1934 hopeaa 4 × 400 metrin viestijuoksussa Ranskan ennätyksellä 3.15,6. Lisäksi hän sijoittui 400 metrin juoksussa viidenneksi ajalla 48,9 s. Berliinin 1936 olympialaisissa Ranskan joukkue paransi viestin alkuerissä maansa ennätystä aikaan 3.15,2 mutta ei selviytynyt loppukilpailuun. Boisset karsiutui myös 400 metrin juoksun alkuerissä ajalla 49,5 s.


title: Raymond Boisset

text: Boisset voitti Ranskan mestaruuden 400 metrillä vuosina 1934 ja 1935. Hän juoksi 400 metrillä Ranskan ennätyksen 47,6 s vuonna 1934. Seuratasolla hän edusti Paris UC:tä.


title: Christian Nicolau

text: Christian Nicolau (s. 3. helmikuuta 1947 La Tronche, Isère, Ranska) on entinen ranskalainen yleisurheilija, jonka päälaji oli 400 metrin juoksu.


title: Christian Nicolau

text: Nicolau saavutti Ateenan EM-kilpailuissa 1969 kultaa 4 × 400 metrin viestijuoksussa Ranskan ennätyksellä 3.02,3. Helsingin EM-kilpailuissa 1971 hän sijoittui viestissä kuudenneksi ajalla 3.05,0 ja karsiutui 400 metrin juoksun alkuerissä ajalla 47,1 s. Méxicon 1968 olympialaisissa hän juoksi 400 metrin alkuerissä Ranskan ennätystä sivuavan ajan 45,7 s mutta keskeytti puolivälierissä. Sähköajanotolla mitattuna hänen alkueräaikansa oli 45,77 s, jonka ranskalaisjuoksijoista alitti Aldo Canti vasta vuonna 1983.


title: Christian Nicolau

text: Nicolau voitti Ranskan mestaruuden 400 metrillä vuonna 1967. Seuratasolla hän edusti Grenoble UC:tä. Hän on pituudeltaan 174-senttinen ja painoi kilpavuosinaan 65 kiloa.


title: Manuel Salazar

text: Manuel Salazar (s. 3. tammikuuta 1961 Caracas, Venezuela) on venezuelalainen näyttelijä. Salazar on näytellyt sarjassa "Estrambótica" Anastasia Teobaldo Borofskya. Salazar näytteli myös sarjassa "Mi Gorda Bella", jossa hän esitti orvoksi jääneen Valentinan isää Luis Felipe Villanuevaa.


title: Manuel Salazar

text: Salazar meni naimisiin vuonna 1981 Clementina Olivaresin kanssa. Olivares ja Salazar saivat kolme lasta, Manuela (s. 1982), Érica (s.1985) ja Roman (s. 1990). Salazar kuitenkin erosi Olivaresista. Ero tapahtui pian "Estrambótica Anastasia" -sarjan jälkeen. Salazar seurusteli jonkin aikaa silloisen vastanäyttelijänsä Dora Mazzonen kanssa mutta seurustelu kesti vain 2,5 vuotta.


title: Portlet

text: Englanninkielistä Portlet -termiä käytetään viitatessa WWW-sivun loogisesti (sisällöltään) erilliseksi käsitettävissä oleviin sisältöruutuihin tai -ikkunoihin.


title: Portlet

text: Vaihtoehtoisesti termillä voidaan tarkoittaa sisältöruudun tuottavaa ohjelmistokomponenttia. Asiayhteydestä tulisi käydä ilmi kumpaa tarkoitetaan.


title: Portlet

text: Termi liittyy yleisimmin WWW-selainkäyttöliittymiin tai erilaisiin kehittyneisiin selaimella käytettäviin järjestelmiin kuten dokumentin- tai sisällönhallintajärjestelmiin, WWW-portaaleihin ja niin edelleen.


title: Impi Aronaho

text: Impi Fatima Aronaho os. Mäkelin (20. tammikuuta 1880 Ruovesi – 12. maaliskuuta 1945 Vihanti) oli suomalainen kirjailija ja pakinoitsija.


title: Impi Aronaho

text: Aronahon isä oli suutarimestari Vilhelm (Vilho) Mäkelin (1849–1932) ja hänen veljensä oli toimittaja ja kansanedustaja Yrjö Mäkelin. Impi tuli 1910-luvulla Vihannin Alpuaan myymäläapulaiseksi ja naimisiin mentyään hän oli emäntänä Aronahon talossa.


title: Tanssiteatteri MD

text: Tanssiteatteri MD on Tampereella toimiva tanssiteatteri. Tanssiteatteri MD on vuodesta 2002 toiminut Hällä-näyttämöllä, joka on entinen elokuvateatteri Hämeenkadun varrella.


title: Tanssiteatteri MD

text: Tanssiteatteri MD:n ohjelmisto koostuu nykytanssista ja ohjelmistossa on teoksia niin lapsille kuin aikuisillekin. Tanssiteatteri MD tuottaa vuosittain noin 80 esitystä kotinäyttämöllä sekä 20 esitystä kiertueella. Tanssiteatteri MD järjestää keväisin huhtikuun lopulla Tanssivirtaa Tampereella -nykytanssifestivaalin, joka esittelee kotimaisen nykytanssin ajankohtaiset teokset ja tekijät. Lisäksi tanssija-koreografit vierailevat teatteri- ja oopperatuotannoissa.


title: Tanssiteatteri MD

text: Valtion ja kaupungin tuella toimiva Tanssiteatteri MD on ollut olemassa nykyisessä muodossaan vuodesta 1997. Vuonna 1997 tanssiteatterit Mobita (1972) ja Dansco (1988) yhdistyivät hallinnollisesti ja ensimmäinen alusta alkaen yhteinen tuotanto toteutettiin keväällä 1998.


title: Tanssiteatteri MD

text: MD:hen kuuluu kuusi tanssija-koregrafia, yhteensä henkilökuntaa on kymmenen. Lisäksi mukana on vuosittain lukuisia vierailijoita. Toiminnanjohtaja on vuoden 2010 alusta Anniina Kumpuniemi.


title: Andry Rajoelina

text: Andry Rajoelina (s. 30. toukokuuta 1974 Antananarivo, Madagaskar) on madagaskarilainen poliitikko, jonka armeija nosti maan presidentiksi 17. maaliskuuta 2009 korvaamaan Marc Ravalomananan.


title: Andry Rajoelina

text: Rajoelina aloitti poliittisen uransa vuonna 2007, kun hän lähti mukaan Madagaskarin pääkaupungin Antananarivon pormestarinvaaliin. Rajoelina valittiin 12. joulukuuta 2007.


title: Andry Rajoelina

text: Pormestariaikanaan Rajoelinasta tuli Ravalomananan hallinnon kritisoija. Tammikuussa 2009 Maragaskarilla syttyi väkivaltaisia mielenosoituksia, joissa kuoli ainakin 43 ihmistä. Rajoelina ilmoitti tämän jälkeen olevansa Madagaskarin todellinen johtaja ja presidentti Ravalomananan tulisi erota virastaan. Rajoelina erotettiin Antananarivon pormestarin virasta helmikuussa. Rajoelinan mukaan erottaminen tapahtui ilman pätevää syytä.


title: Andry Rajoelina

text: Rajoelinan ja Ravalomanan valtataistelu kärjistyi maaliskuussa. Maaliskuun 16. päivänä armeija valtasi presidentin palatsin. Ravalomana ilmoitti seuraavana päivänä väistyvänsä presidentin paikalta ja siirsi vallan armeijalle, joka nimitti maan uudeksi johtajaksi Rajoelinan. Rajoelinan nimitys on kuitenkin perustuslain vastainen, sillä Madagaskarin lain mukaan presidentin pitäisi olla vähintään 40-vuotias ja väistyvä presidentti pitäisi korvata ylähuoneen johtajalla. Rajoelina on luvannut vaalit kahden vuoden kuluttua.


title: Andry Rajoelina

text: Ulkomailla vallanvaihdosta pidettiin vallankaappauksena, jonka vuoksi Afrikan unioni jäädytti Madagaskarin jäsenyyden ja länsimaat talousapunsa maalle, humanitaarista apua lukuun ottamatta. AU:n johtamien neuvottelujen jälkeen maan johto lupasi pitää parlamenttivaalit vielä vuoden 2009 aikana.


title: Andry Rajoelina

text: Rajoelina peruutti pian valtaannousunsa jälkeen sopimuksen eteläkorealaisen Daewoo Logisticsin kanssa, jolla 1,3 miljoonaa hehtaaria, noin puolen Belgian kokoinen ala, viljelymaata olisi vuokrattu yritykselle 99 vuodeksi ilmaiseksi.


title: Andry Rajoelina

text:
Kiistat Rajoelinan ja Ravalomananan kannattajien välillä jatkuivat koko kesän. 7. marraskuuta päästiin sopimukseen, jonka mukaan Rajoelina jää presidentiksi ja hänelle nimitetään kaksi apupresidenttiä. Samalla pääministeriksi nimettiin Eugène Mangalaza.
20. joulukuuta 2009 Rajoelina korvasi kuitenkin Mangalazan Cecile Manorohantalla, ja kaksi päivää myöhemmin nimitti pääministeriksi eversti Albert Camille Vitalin.


title: Andry Rajoelina

text:
17. marraskuuta 2010 sotilasjoukko, johdossaan eversti Charles Andrianasoavina, ilmoitti ottavansa vallan maassa. Andrianasoavina kuului joukkoon, joka nosti Rajoelinan valtaan 2009. Presidentti Rajoelina kiisti kaappauksen onnistumisen, eikä presidentinpalatsin tienoilla nähty sotilasajoneuvoja, ja maan televisio ja radiokanavat lähettivät normaalisti.
Samana päivänä järjestettiin kansanäänestys uudesta perustuslaista. Kolme oppositioryhmää, joita johtivat entiset presidentit, olivat kehottaneet boikotoimaan äänestystä, jota pitivät Rajoelinan vallan legitimointina.


title: Andry Rajoelina

text: Syksyllä 2011 allekirjoitettiin kahdeksan puolueen sopimus, jonka mukaan Rajoelina jatkaa tilapäisenä presidenttinä vuonna 2012 järjestettäviin vaaleihin. Vaaleja lykättiin. Vuonna 2013 Rajoelina ja hänen edeltäjänsä, Marc Ravalomanana, sopivat etteivät asetu ehdokkaiksi.


title: Andry Rajoelina

text: Tammikuussa 2014 järjestetylla presidentinvaalien toisella kierroksella Rajoelinan seuraajaksi valittiin Rajoelinan tukema ehdokas, Hery Rajaonarimampianina.


title: Piquerismi

text: Piquerismi tai picquerismi (johdettu ranskankielisestä sanasta "piquer" = pistää) on parafilia ja eräs sadomasokismin muoto jossa henkilö saa seksuaalista tyydytystä ja kiihottumista lävistämällä tai silpomalla toisen ihmisen ruumista terävillä esineillä tai veitsillä.


title: Piquerismi

text: Piquerismi voi myös kohdistua itseensä jolloin henkilö kiihottuu pistämällä tai puukottamalla itseään.


title: Piquerismi

text: Piqueristinen silpominen ja pistäminen kohdistuu yleensä rintoihin, pakaroihin tai lantion seudulle ja genitaalialueisiin.


title: Piquerismi

text: Tohtori Robert D. Keppel ja hänen tutkijakollegansa löysivät vuoden 1888 Lontoolaisen sarjamurhaajan: Viiltäjä-Jackin tapausta tutkiessaan hänen jättämissään uhreissa tyypillisiä piqueristisen käyttäytymisen piirteitä. Viiltäjä-Jack oli muun muassa puukottanut ja viillellyt uhreihinsa syviä viiltoja rintojen, kaulan ja lantion alueille, sekä poistanut näiltä sisäelimiä.


title: Piquerismi

text: Pahamaineinen yhdysvaltalainen sarjamurhaaja Albert Fish harjoitti usein piqueristisia rituaaleja uhrejaan, ja myös itseään kohtaan. Vangittaessa Grace Buddin murhasta Fish kertoi upottaneensa sukupuolielintensä alueelle useita neuloja, metallisia piikkejä ja nauloja.


title: Piquerismi

text: Röntgenkuvat paljastivat, että Fish oli työntänyt lantionsa alueelle 29 metallista piikkiä. Ollessaan vangittuna hän jatkoi edelleen itsensä vahingoittamista muun muassa teroittamalla ruoastaan saaman kananluun ja upottamalla sen lantionsa seudulle.


title: Piquerismi

text: Sarjamurhaaja Andrei Tšikatilon on päätelty kärsineen piquerismista: hän sai seksuaalisen tyydytyksen ja myös ejakuloi puukottaessaan uhrejaan.


title: Piquerismi

text: Vuonna 2001 julkaistussa Kova laki –sarjan jaksossa “Pique”, piquerismia harjoittanut mies piikitti itselleen tuntemattomia naisia julkisilla paikoilla hattuneuloilla pakaroihin. Jaksossa pahoinpitelijä päätyi lopulta murhaamaan äitinsä puukottamalla tätä veitsellä, tavalla joka myös viittasi piquerismiin.


title: Anne Averio

text: Anne Averio (s. 7. lokakuuta 1964) on entinen suomalainen jalkapalloilija ja salibandyn pelaaja.


title: Anne Averio

text: Jalkapalloa hyökkääjänä pelannut Averio edusti Helsingin Jalkapalloklubia. Hän saavutti seurassa kuusi Suomen mestaruutta ja neljä Suomen cupin voittoa. Averio oli useita kertoja SM-sarjan paras maalintekijä ja hän oli ensimmäinen yli 100 maaliin yltänyt pelaaja. Kaikkiaan hän teki uransa aikana 120 maalia pääsarjatasolla. Maajoukkueessa Averio esiintyi kuudessa ottelussa.


title: Anne Averio

text: Averio pelasi myös salibandya liigatasolla ja maajoukkueessa. Hän edusti urallaan m/s ICS:ää, Tapanilan Erää, HIFK Salibandya ja Espoon Oilersia, jossa hän voitti mestaruuden kaudella 1993–1994. Maajoukkueessa Averio pelasi 14 maaottelua ja oli mukana Suomen voittaessa maailmanmestaruuden vuoden 1999 MM-kisoissa.


title: Finnfeeds Finland

text: Finnfeeds Finland Oy on Naantalissa, Naantalin satamassa sijaitseva sokerijuurikaspohjaisista liuoksista eristettyä betaiinia rehu-, ravitsemus- kosmetiikka- ja kemianteollisuuden tarpeisiin maailmanlaajuisesti kehittävä, valmistava ja markkinoiva yritys. Myös inositoli on yksi päätuotteista. Henkilöstöä Naantalissa on noin 70 ja tehdas toimii ympäri vuorokauden. Yrityksellä on myös toimintaa Kirkkonummen Kantvikissa jossa työskentelee noin 30 ihmistä.


title: Finnfeeds Finland

text: Merkittävä osa tehtaaseen tulevasta raaka-aineesta kulkee Naantalin sataman kautta, mutta myös osa viennistä toimitetaan laivoilla.


title: Finnfeeds Finland

text: Yrityksen rinnakkaistoiminimiä ovat Finnfeeds Finland Ab ja Finnfeeds Finland Ltd. Finnfeeds Finland Oy kuuluu tanskalaiseen Danisco-konserniin, jonka yhdysvaltalainen DuPont osti vuonna 2011.


title: Finnfeeds Finland

text: Alun perin Suomen Sokeri aloitti sokerin valmistuksen Naantalin satamassa vuonna 1953 jatkaen aina vuoteen 1990 saakka. Silloin päätuotteeksi tuli tehtaan valmistama luonnon betaiini, jota oli valmistettu Naantalissa vuodesta 1979.


title: August Immanuel Bekker

text: August Immanuel Bekker (21. toukokuuta 1785 Berliini – 7. kesäkuuta 1871 Berliini) oli saksalainen filologi.


title: August Immanuel Bekker

text: Bekker syntyi Berliinissä. Hän saattoi klassiset opintonsa loppuun Hallen yliopistossa Friedrich August Wolfin oppilaana. Wolf piti häntä lahjakkaimpana oppilaanaan. Vuonna 1810 Bekker nimitettiin Berliinin yliopiston filosofian professoriksi. Vuosina 1810–1821 hän matkusteli Ranskassa, Italiassa, Englannissa ja eri puolilla Saksaa tutkien klassisisen kirjallisuuden teosten käsikirjoituksia ja kooten aineistoa omaa toimitustyötään varten.


title: August Immanuel Bekker

text: Osa Bekkerin tutkimusten tuloksista julkaistiin teoksessa "Anecdota Graeca" (1814–1821), mutta suurin osa tuloksista löytyy hänen toimittamistaan klassisten kirjailijoiden teosten laitoksista, joita oli valtaisa määrä. Hänen toimitustyönsä kattoi lähes koko antiikin kreikkalaisen kirjallisuuden, lukuun ottamatta tragediakirjailijoita ja lyyrisiä runoilijoita.


title: August Immanuel Bekker

text: Bekkerin toimittamista laitoksista tunnetuimmat ovat Platonin teokset (1816–1823), attikalaiset puhujat ("Oratores Attici", 1823–1824), Aristoteleen teokset (1831–1836), Aristofaneen teokset (1829) sekä 25 osaa teosta "Corpus Scriptorum Historiae Byzantinae". Ainoita latinankielisiä kirjailijoita, joiden teoksia hän toimitti, olivat Livius (1829–1830) ja Tacitus (1831).


title: August Immanuel Bekker

text: Bekkerin numerointia käytetään edelleen viitattaessa Aristoteleen teoksiin.


title: Paul Wall

text: Paul Michael Slayton (s. 11. maaliskuuta 1981), taiteilijanimeltään Paul Wall, on houstonilainen rap-artisti. Paul Wall on menestyneimpiä valkoihoisia räppäreitä. Hänet voi tunnistaa ihonvärin lisäksi myös koristeellisista hampaista. Paul Wall on tehnyt yhteistyötä muun muassa Chamillionairen kanssa ja on julkaissut tämän kanssa kaksi studioalbumia. Paul Wall esittää itseään elokuvassa "Ghetto Stories".


title: Paul Wall

text: Paul Wall meni naimisiin tyttöystävänsä Crystalin kanssa vuonna 2005. Heidän poikansa syntyi 18. huhtikuuta 2006. Paul Wall pidätettiin 10. syyskuuta 2011 hip hop -artisti Baby Bashin kanssa marihuanan hallussapidon takia. Wall kampanjoi Barack Obaman puolesta presidentinvaaleissa 2008.


title: Trevor Marsicano

text: Trevor Marsicano (s. 5. huhtikuuta 1989 Schenectady, New York, Yhdysvallat) on yhdysvaltalainen pikaluistelija.


title: Trevor Marsicano

text: Marsicano sijoittui viidenneksi yleisluistelun MM-kilpailuissa Hamarissa 2009. Myöhemmin samana talvena hän voitti matkakohtaisissa MM-kilpailuissa Kanadan Richmondissa kultaa 1 000 metrillä ajalla 1.08,96. Hän sai lisäksi hopeaa 1 500 metrillä sekä pronssia 5 000 metrillä ja joukkuetakaa-ajossa. Maailmancup-kaudella 2008–2009 hän sijoittui toiseksi 1 500 metrin kokonaiskilpailussa. Vancouverin olympialaisissa 2010 Marsicano sai hopeaa joukkuetakaa-ajossa. Hän voitti saman lajin maailmanmestaruuden Inzellissä 2011.


title: Trevor Marsicano

text: Marsicano rikkoi 7. maaliskuuta 2009 Salt Lake Cityssä Pekka Koskelan nimissä olleen 1 000 metrin maailmanennätyksen luisteltuaan ajan 1.06,88. Hän menetti ennätyksen vielä samassa kilpailussa Shani Davisille.


title: School’s Out (kappale)

text: School’s Out on shock rock -yhtye Alice Cooperin kappale samannimiseltä albumilta vuodelta 1972. Yhtye nousi suuren yleisön tietoisuuteen vuonna 1970 hitillään ”I’m Eighteen”, mutta ”School’s Out” nousi vielä sitäkin suuremmaksi hitiksi ympäri maailmaa, muun muassa Britannian singlelistan ykköseksi. Kappale on Alice Cooperin tunnetuin, sekä uran suurin hitti.


title: Suurnopeusrata Köln–Frankfurt

text: Suurnopeusrata Köln–Frankfurt () on Saksassa Kölnin ja Frankfurtin välillä kulkeva suurnopeusjunarata ("Schnellfahrstrecke"). Rataosalla suurin käytettävä nopeus on 300 km/h, ja se on varustettu GSM-R-matkapuhelinverkolla.


title: Suurnopeusrata Köln–Frankfurt

text: Rata seurailee pääosin A3-moottoritietä.


title: Mike Jones

text: Mike Jones (s. 6. tammikuuta 1981, oik. Michael Ansara Jones) on Houstonista kotoisin oleva yhdysvaltalainen rap-artisti. Hän omistaa Ice Age Entertainment -levy-yhtiön.


title: Typpihapoke

text: Typpihapoke (HNO) on heikko happo, joka tunnetaan ainoastaan vesiliuoksena tai suoloinaan nitriitteinä. Typpihapoketta käytetään teollisuudessa muun muassa atsoväriaineiden valmistuksessa.


title: Typpihapoke

text:
Höyrymäisessä muodossa tasomainen typpihapokemolekyyli voi omaksua joko trans- tai cis-muodon. Näistä trans-muoto on pysyvämpi, koska se on energialtaan alhaisempi.
Dityppitrioksidi on typpihapokkeen anhydridi, ja sen liuottaminen veteen tuottaa typpihapoketta.


title: Typpihapoke

text: Typpihapoketta on myös mahdollista valmistaa käsittelemällä jotain nitriittiä, kuten natriumnitriittiä, hapolla esimerkiksi rikkihapolla.


title: Typpihapoke

text: Typpihapoke hajoaa helposti typpimonoksidiksi ja typpihapoksi.


title: Typpihapoke

text: Typpihapoketta käytetään aniliinit diatsoniumsuoloiksi. Tämän vuoksi sitä käytetään atsovärien valmistuksessa.


title: Typpihapoke

text: Typpihapoketta voidaan käyttää myös hyvin helposti räjähtävän natriumatsidin hävittämiseen.


title: Typpihapoke

text: Typpihapoke voi aiheuttaa DNA-vaurioita. Tämä johtuu siitä, että typpihapoke deaminoi DNA:n emäksistä guaniinia, adeniinia ja sytosiinia. Deaminaatiotuotteet ovat ksantiini, hypoksantiini ja urasiili. Emäksistä helpoimmin deaminoituu guaniini.


title: Eric Brewer

text: Eric Charles Brewer (s. 17. huhtikuuta 1979 Vernon, Brittiläinen Kolumbia) on kanadalainen ammattilaisjääkiekkoilija, joka on pelannut tähän mennessä kaksitoista vuotta kestäneen NHL-uransa aikana New York Islandersissa, Edmonton Oilersissa, St. Louis Bluesissa ja Tampa Bay Lightningissa. Brewer on pelannut vuonna 2003. Hän oli Bluesin 19. kapteeni.


title: Eric Brewer

text: Brewer nimettiin juniorisarja Western Hockey Leaguen (WHL) tähdistökentälliseen ja läntisen konferenssin joukkueeseen WHL:n vuoden 1998 tähdistöpeliin, mutta hän jätti pelin väliin vamman takia. New York Islanders varasi Brewerin ensimmäisellä kierroksella viidennellä vuorolla . NHL-uransa lisäksi Brewer on pelannut myös WHL:n Prince George Cougarsissa ja AHL:n Lowell Lock Monstersissa.


title: Eric Brewer

text: Brewer on edustanut Kanadaa kahdeksassa kansainvälisessä arvoturnauksessa. Hänellä on yhteensä kolme jääkiekon maailmanmestaruutta ja yksi World Cupin kultamitali. Hän oli myös voittamassa olympiakultaa vuoden 2002 Salt Lake Cityn talviolympialaisissa, minkä ansiosta hänet valittiin BC Sports Hall of Fameen.


title: Eric Brewer

text: Brewerin vanhemmat ovat Anna ja Frank Brewer. Hän kasvoi Ashcroftissa, Brittiläisessä Kolumbiassa ja pelasi jääkiekkoa Ashcroft Minor Hockey -seurassa. 14 vuoden ikäisenä Brewer muutti perheensä kanssa Kamloopsiin, jossa hän kävi high schoolin. Brewer pelasi BCAHA:n Kamloops Bantam AAA Jardine Blazersissa. Vuonna 1995 Brewer siirtyi BCAHA Best Ever -projektiin, jonka tarkoituksena oli etsiä ja valmistaa pelaajia sekä valmentajia kansainvälisiin kilpailuihin.


title: Eric Brewer

text: WHL-juniorisarjan Prince George Cougars varasi Brewerin vuoden 1994 varaustilaisuudessa kuudennella kierroksella, vuorolla 81.Varauksen jälkeen Brewer pelasi vielä yhden kauden Jardine Blazersissa ja teki 38 tehopistettä neljässäkymmenessä ottelussa. Sykyllä 1995 vuonna Brewer aloitti WHL-uransa Cougarsin paidassa. Hän pelasi 63 peliä kaudella 1995–96 ja teki 14 tehopistettä. Kauden päätteeksi hänet valittiin Cougarsin vuoden tulokkaaksi.


title: Eric Brewer

text: Toisella kaudellaan Breweristä tuli Cougarsin puolustuspelinjohtaja. Hänet valittiin 1997 CHL Top Prospects Game -pelin Team Orriin helmikuussa 1997. Brewer pelasi kaudella yhteensä 71 ottelua, joissa hän teki 29 pistettä.


title: Eric Brewer

text: Ennen vuoden Brewer arvostettiin varattavista pohjoisamerikkalaisista pelaajista parhaaksi puolustajaksi ja kuudenneksi parhaaksi kenttäpelaajaksi. Varaustilaisuudessa hänet varasi New York Islanders viidennellä vuorolla .


title: Eric Brewer

text: Brewerin viimeinen kausi 1997–98 Prince Georgessa oli hänen parhaansa WHL:ssä. Hänet valittiin WHL:n tähdistöpelin läntisen konferenssin joukkueeseen. Hän ei kuitenkaan pystynyt osallistumaan turnaukseen loukkaantumisen vuoksi. Häneltä jäi väliin myös osa kaudesta. Brewer edusti Kanadaa vuoden 1998 jääkiekon nuorten maailmanmestaruuskilpailussa. Brewer teki kauden aikana 33 tehopistettä, ja kauden päätteeksi hänet valittiin WHL:n toiseen tähdistökentälliseen.


title: Eric Brewer

text: Brewer allekirjoitti ensimmäisen ammattilaissopimuksensa New York Islandersin kanssa elokuussa 1998. Brewerin arvioitiin olevan mahdollinen Norris Trophyn voittaja tulevaisuudessa, ja hänen sopimuksensa oli suurin mahdollinen tulokkaalle annettava sopimus. Se oli kolmivuotinen ja yhteensä 2,775 miljoonan dollarin arvoinen. Brewer pelasi ensimmäisen NHL-pelinsä 10. lokakuuta 1998 Pittsburgh Penguinsia vastaan ja teki ensimmäisen maalinsa Carolina Hurricanesin Trevor Kiddiä vastaan. Vaikka kausi oli Brewerin ensimmäinen NHL:ssä, häntä kuvailtiin jo oleelliseksi osaksi Islandersin puolustusta Zdeno Cháran, Kenny Jönssonin ja maalivahti Roberto Luongon rinnalla. Brewer teki kauden aikana yksitoista pistettä 63 pelissä.


title: Eric Brewer

text: NHL:n kaudella 1999–2000 Brewer ehti pelata vain kolme peliä Islandersissa, kunnes hänet siirrettiin Islandersin AHL:ssa pelaavaan farmijoukkue Lowell Lock Monstersiin. Siirron syyksi spekuloitiin Brewerin laiskuutta. Islandersin päävalmentaja Butch Goring oli aiemmin tiputtanut Brewerin pois pelaavasta kokoonpanosta ottelussa New York Rangersia vastaan, kun Brewer oli hävinnyt Mike Knublelle kaksinkamppailun kiekosta. Brewer oli ottanut ottelussa myös tyhmän rangaistuksen pelin alussa, minkä seurauksena Islanders joutui kahden miehen alivoimalle. Kahden viikon jälkeen Brewer kutsuttiin takaisin Islandersiin. Hän ehti pelata viisi peliä Lowellissa. Brewer pelasi Islandersissa 26 peliä ja sai kasaan vain kaksi syöttöpistettä, ja hänet lähetettiin 8. tammikuuta 2000 takaisin Lowelliin, jossa hän pelasi kauden loppuun. Pian Lowelliin liittymisen jälkeen Brewer kärsi polvivammasta, ja häneltä jäivät väliin seuraavat kaksi ja puoli kuukautta. Brewer pelasi Lowellissa yhteensä 25 peliä ja teki neljä tehopistettä. Hän pelasi pudotuspeleissä, joissa Lowell voitti Saint John Flamesin kolmessa pelissä pudotuspelien ensimmäisellä kierroksella. Joukkue hävisi kuitenkin neljässä pelissä itäisen konferenssin välierissä Providence Bruinsille.


title: Eric Brewer

text: Vuoden Islanders myi Brewerin, Josh Greenin ja toisen kierroksen varausoikeuden Edmonton Oilersiin, josta vaihdossa seura sai Roman Hamrlíkin. Brewer yllättyi siirrosta, mutta oli innostunut mahdollisuudesta pelata Edmontonissa, jossa hänet nähtiin joukkueen neljän parhaan puolustajan joukkoon kuuluvana. Brewerin ura Edmontonissa alkoi kuitenkin huonosti, sillä hän loukkasi vasemman lonkkansa ja häntäluunsa ensimmäisessä ottelussa. Brewer oli sivussa neljä ottelua. Brewer teki ensimmäisen maalinsa Edmontonissa 7. marraskuuta 2000 New York Rangersia vastaan. Brewer oli tuloksella +15 Edmontonin paras pelaaja +/– -tilastossa. Hän pääsi myös ensimmäistä kertaa NHL-urallaan pudotuspeleihin, kun Edmonton kohtasi Dallas Starsin puolivälierissä. Dallas voitti ottelusarjan ja Brewer teki pudotuspeleissä kuusi pistettä.


title: Eric Brewer

text: Edmonton teki elokuussa 2001 Brewerin kanssa vuoden jatkosopimuksen, jonka arvo oli 907 500 dollaria. Brewerin toisella kaudella Edmontonissa (2001–02) valmentaja Craig MacTavish antoi hänelle tehtäväksi pelata vastustajan parhaita hyökkääjiä vastaan. Brewer sai enemmän peliaikaa ja olikin pelattujen minuuttien tilastossa NHL:n kärkipäässä. Brewerillä oli nyt parempi rooli joukkueessa. Hän teki jälleen uudet syöttö- ja piste-ennätyksensä. Brewer odotti vuoden sopimuksensa päättymisen jälkeen tuntuvaa palkankorotusta, sillä hänellä oli tärkeä rooli joukkueessa.


title: Eric Brewer

text: Brewer allekirjoitti syyskuussa 2002 pitkien sopimusneuvotteluiden jälkeen Edmontonin kanssa kaksivuotisen sopimuksen, jonka arvo oli 4 miljoonaa dollaria. NHL-kauden 2002–03 puolessavälissä Brewer nimettiin pelaamaan un Läntisen konferenssin joukkueeseen. Brewer teki kaudella 29 pistettä, joka oli jälleen uusi piste-ennätys. Edmonton pelasi pudotuspeleissä konferenssin neljännesfinaaleissa Dallas Starsia vastaan ja hävisi ottelusarjan taas.


title: Eric Brewer

text: Neljännellä kaudellaan (2003–04) Brewer jatkoi Edmontonin parhaana puolustajana. Brewer pelasi 22. lokakuuta 2003 joukkueensa kanssa historiallisessa ulkona pelatussa Heritage Classic -ottelussa Montreal Canadiensiä vastaan Commonwealth Stadiumilla Edmontonissa. Ottelua oli seuraamassa ennätykselliset 57 167 ihmistä.Myöhemmin kyseisellä kaudella 29. tammikuuta 2004 pelatussa ottelussa Chicago Blackhawksia vastaan Brewer teki uransa sadannen pisteen. Edmonton peluutti Breweriä usein vastustajan parhaita pelaajia vastaan, ja tämän vuoksi hänen peliaikansa jäällä ottelua kohden oli 24 minuuttia 39 sekuntia, jolla hän oli NHL:n peliaikatilaston neljästoista.


title: Eric Brewer

text: Edmonton ei suostunut tarjoamaan uusissa sopimusneuvotteluissa Brewerille tämän pyytämää summaa, joten hän päätti mennä palkkasovitteluun saadakseen uuden sopimuksen. Brewer allekirjoitti 4. elokuuta 2004 Edmontonin kanssa vuoden sopimuksen, jonka arvo oli 2,65 miljoonaa dollaria. Brewer oli kykenemätön pelaamaan sopimuksensa vuoksi NHL:n työsulun 2004–05 takia. Kaudella 2004–05 ei NHL:ssä pelattu lainkaan työsulun vuoksi.


title: Eric Brewer

text: Edmonton myi työsulun jälkeen elokuussa 2005 Brewerin, Jeff Woywitkan ja Doug Lynchin St. Louis Bluesiin, josta se sai vaihdossa Chris Prongerin. Kaupan aikoihin Breweristä tuli rajoitettu vapaa pelaaja. Brewer allekirjoitti 15. elokuuta 2005 vuoden sopimuksen (kaksi miljoonaa dollaria) St. Louisin kanssa. Brewerin ensimmäinen kausi (2005–06) Brewer loukkasi olkapäänsä 16. marraskuuta 2005 ottelussa Columbus Blue Jacketsia vastaan. Breweriltä jäi väliin kymmenen peliä ja hän palasi St. Louisin kokoonpanoon 20. joulukuuta Phoenix Coyotesia vastaan. Alle kuukausi tämän jälkeen pelissä Atlanta Thrashersia vastaan 13. tammikuuta 2006 Brewer törmäsi Atlantan keskushyökkääjä Karl Stewartiin. Törmäyksessä Brewerin vasen olkapää meni sijoiltaan, ja hänen kautensa päättyi. Brewer pelasi kaudella vain 32 pelissä. Vähäisestä pelimäärästä huolimatta St. Louis teki Brewerin kanssa vuoden ja 2,014 miljoonan dollarin sopimuksen kaudeksi 2006–07.


title: Eric Brewer

text: Brewerin toinen kausi St. Louisissa (2006–07) alkoi heikosti. Joulukuun puoleen väliin mennessä Brewer oli tehnyt vain kuusi pistettä ja +/– -tilastossa hänen saldonsa oli –11. Media ja St. Louisin fanit kutsuivat häntä "huonoimmaksi pelaajaksi jäällä". Brewer oli huonojen otteidensa ja seuraavana kesänä loppuvan sopimuksensa vuoksi useiden myyntihuhujen kohteena. Brewer uskoi itse, että syy heikkoon tasoon oli siinä, että hän oli pelannut vain 32 ottelua kauden 2003–04 jälkeen. St. Louis erotti päävalmentaja Mike Kitchenin 11. joulukuuta ja Brewer alkoi pelata paremmin uuden valmentajan Andy Murrayn alaisuudessa. Seuraavissa 19 pelissä Brewerin +/– -tilasto parani –11:stä +2:een ja hänestä tuli St. Louisin puolustuksen tärkeimpiä pelaajia. Brewer allekirjoitti kauden jälkeen neljän vuoden sopimuksen St. Louisin kanssa.


title: Eric Brewer

text: Brewer jatkoi kolmannella St. Louisin kaudellaan (2007–08) Andy Murrayn alaisena. Breweristä oli kehittynyt yksi NHL:n parhaimpia kahden suunnan puolustajia. Häntä verrattiin usein Ottawa Senatorsin Chris Phillipsiin. Brewerin pelaamis- ja johtamistaidot tunnustettiin 8. helmikuuta 2008, jolloin hänet nimettiin St. Louis historian 19. kapteeniksi. Hän korvasi seuran entisen kapteenin Dallas Draken. 17. helmikuuta 2008 Columbus Blue Jacketsia vastaan pelatussa pelissä Brewer teki yhden ottelun piste-ennätyksensä antamalla neljä maalisyöttöä. Hänen entinen ennätyksensä oli kolme pistettä 16. tammikuuta 2007 pelatussa pelissä. Brewer viimeisteli kauden aikana vain yhden maalin, mutta antoi 22 maaliin johtanutta syöttöä. Kauden lopulla Brewerin olkapäähän tehtiin korjausleikkaus. Hänen olkapäänsä oli vaurioitunut jo kauden avauspelissä 4. lokakuuta 2007 tappelussa.


title: Eric Brewer

text: Kaudella 2008–2009 Brewer kärsi selkävaivoista, ja hänen kautensa päättyi jo 11. joulukuuta. Brewerin selkäongelmia epäiltiin uhkaavan jopa hänen uran jatkoa. Hänen iskiashermoansa korjattiin kahdella leikkauksella. Brewer palasi St. Louisin kokoonpanoon vasta kaudella 2009–2010, lokakuun lopulla 2009. Hän edusti St. Louisia kauteen 2010–2011, jolloin hänet kaupattiin Tampa Bay Lightningiin vaihdossa Brock Beaukeboomiin ja kolmannen kierroksen vuoroon .


title: Eric Brewer

text: Brewer pelasi kauppaamisensa jälkeen kauden 2010-2011 aikana vielä 22 ottelussa Tampa Bayn paidassa. Hän teki otteluissa yhden maalin ja syötti yhden. Brewer oli Tampa Bayn keskimäärin eniten jääaikaa kerännyt pelaaja 21:34 minuutilla. Yhteensä kaudella 2010-2011 Brewer teki uransa maaliennätyksen iskemällä yhdeksän osumaa. Lisäksi hän istui 81 jäähyminuuttia, joka on hänen uransa toiseksi korkein lukema. Pudotuspeleissä Brewer esiintyi 18 ottelussa, joissa teki yhden maalin ja saalisti kuusi maalisyöttöä. Lightning eteni kauden päätteeksi aina Stanley Cup -finaaleihin asti neljän vuoden tauon jälkeen. Brewer teki ennätyksensä tekemällä itäisen konferenssin puolivärierien toisessa ottelussa kolme pistettä Pittsburgh Penguinsia vastaan. Hän oli pudotuspelien kolmanneksi eniten laukauksia torjunut kenttäpelaaja 51 blokkauksellaan. 24. kesäkuuta 2011 Brewer ja Lightning solmivat neljän vuoden 15,4 miljoonan dollarin arvoisen jatkosopimuksen.


title: Eric Brewer

text: Brewer aloitti sopimuksensa viimeisen kauden Lightningissa, mutta hänet vaihdettiin sieltä 17 pelatun ottelun jälkeen Anaheim Ducksin kolmannen kierroksen varausvuoroon . Kausi oli Brewerille viides Lightningissa. Hän syötti pelaamissaan otteluissa neljä maalia. Yhteensä hän pelasi Lightningissa 246 ottelua, joissa teki kymmenen maalia ja yhteensä 56 pistettä. Rangaistusminuutteja hänelle kertyi 180. Joulukuussa 2014 Anaheim ilmoitti Brewerin murtaneensa jalkansa blokatessaan laukausta ja olevan sen vuoksi 4–6 viikkoa sivussa.


title: Eric Brewer

text: Brewer on edustanut Kanadaa useissa kansainvälisissä jääkiekkoturnauksissa. Ensimmäiseksi hän pelasi kansainvälisesti Team Pacific Canadan jäsenenä vuonna 1995 järjestetyssä alle 17-vuotiaiden maajoukkueturnauksessa Monctonissa, New Brunswickissa. Kolme vuotta myöhemmin Brewer pelasi maajoukkueessa nuorten maailmanmestaruuskilpailussa 1998. Hän oli joukkueen varakapteeni. Turnaus oli Kanadan historian huonoin nuorten kisoissa, kun se jäi kahdeksanneksi. Kanada hävisi turnauksessa mm. Kazakstanille. Vaikka Brewer oli kelvollinen osallistumaan vuoden 1999 nuorten MM-kilpailuun, hän jätti turnauksen väliin, sillä hän pelasi jo NHL:ssä New York Islandersissa.


title: Eric Brewer

text: Brewer teki debyyttinsä Kanadan miesten jääkiekkomaajoukkueessa 24. huhtikuuta 2001 jääkiekon maailmanmestaruuskilpailuissa Saksassa. Samana vuonna 24. heinäkuuta Brewer kutsuttiin Kanadan jääkiekkomaajoukkueen leirille, joka edelsi Salt Lake Cityssä järjestettäviä vuoden 2002 talviolympialaisia. Viisi kuukautta myöhemmin 12. joulukuuta 2001 Brewer nimettiin Kanadan olympiajoukkueen kokoonpanoon. Olympiaturnauksen avauspelissä Ruotsia vastaan Brewer teki joukkueensa toisen maalin, mutta Kanada hävisi lopulta 5–2. Välierissä Brewer teki voittomaalin Kanadan voittaessa 7–1 Valko-Venäjän. Kanada eteni Yhdysvaltoja vastaan loppuotteluun, jonka se voitti 5–2. Tämä oli Kanadan ensimmäinen olympiakulta viiteenkymmeneen vuoteen.


title: Eric Brewer

text: Samana keväänä 2002 Brewer pelasi Kanadan joukkueessa jääkiekon maailmanmestaruuskilpailuissa. Brewer edusti Kanadaa maailmanmestaruuskilpailuissa myös keväällä 2003. Turnauksen puolivälierissä Saksaa vastaan Brewer teki voittomaalin vain 37 sekuntia ennen ottelun siirtymistä jatkoajalle. Kanada sai ensimmäisen maailmanmestaruutensa sitten vuoden 1997, kun se voitti Ruotsin loppuottelussa 3–2. Brewer edusti Kanadaa taas jääkiekon maailmanmestaruuskilpailuissa 2004. Siellä hän auttoi Kanadaa ottamaan toisen peräkkäisen loppuotteluvoiton Ruotsista maalein 5–3.


title: Eric Brewer

text: Brewer nimettiin 15. toukokuuta 2004 Kanadan kokoonpanoon jääkiekon maailmancupiin 2004. Turnauksen välierissä Brewer teki Kanadan ensimmäisen maalin Tšekkiä vastaan. Kanada voitti ottelun jatkoerässä 4–3. Kanada selvisi Torontossa pelattavaan loppuotteluun Suomea vastaan. Kanada voitti loppuottelun 3–2. Brewer osallistui elokuussa 2005 Torinon talviolympialaisiin valmistavalle maajoukkueleirille. Leirin jälkeen 18. lokakuuta Brewer valittiin niiden 81:n pelaajan joukkoon, josta Kanadan lopullinen kokoonpanoon nimettäisiin. Brewer ei kuitenkaan päässyt 21. joulukuuta 2005 julkaistuun lopulliseen 26:n pelaajan kokoonpanoon. Seuraavan kerran Brewer valittiin edustamaan maataan 3. huhtikuuta 2007, kun hänet nimettiin viiden ensimmäisen pelaajan mukana Kanadan jääkiekon maailmanmestaruuskilpailujen joukkueeseen. Turnausta varten Brewer nimettiin joukkueen ainoaksi pysyväksi varakapteeniksi. Kanada voitti turnauksessa kolmannen kultamitalinsa viimeisten viiden vuoden aikana.


title: Eric Brewer

text: Vuonna 2004 Brewer meni naimisiin Rebecca Flannin kanssa. Brewer oli tavannut hänet pelatessaan jääkiekkoa Prince George Cougarsin juniorijoukkueessa. Pari asuu Vancouverissa. Brewerin sisko Kristy pelaa UBC Thunderbirdsin naisten joukkueessa.


title: Eric Brewer

text: Brewer on toiminut lukuisissa hyväntekeväisyysjärjestöissä. aikana Brewer osallistui useisiin hyväntekeväisyysotteluihin. Hän pelasi neljä peliä Ryan Smyth and Friends All-Star Charity Tourin () kiertueella, kolme peliä Brad May and Friends Hockey Challenge -tapahtumassa () ja myös turnauksessa Our Game to Give (), joka järjestettiin Ivor Wynne -stadionilla Ontariossa. Brewer on myös ollut mukana monissa hyväntekeväisyysgolfturnauksissa, kuten Burn Fund Golf Tournamentissa Prince Georgessa ja Recchi-Doan Charity Classic -tapahtumassa.


title: Eric Brewer

text: Nuorena pelaajana Brewer piti NHL-tähtiä Scott Niedermayeria ja Jeremy Roenickia esikuvinaan.


title: Haruna Matsuo

text: Haruna Matsuo (s. 1925 - 14. syyskuuta 2002) oli Japanissa sijaitsevan harjoitussalin ("Musashi Dōjō") iaidon pääopettaja ja harjoitussalin johtaja. Kyseinen dōjō on nimetty keskiaikaisen japanilaisen miekkapyhimyksen Miyamoto Musashin mukaan. Haruna Matsuo on kilpaillut vuodesta 1978 yli 250 japanilaisessa (kansallisessa tai piirikunnallisessa) iaidokilpailussa, joista hän voitti yli kaksisataa kilpailua ja sijoittui mitaleille yli 35 kertaa. Fighting Spirit-palkinnon hän voitti 60 kertaa.


title: Haruna Matsuo

text: Haruna Matsuon kilpailu-uran tekee poikkeukselliseksi se, että hän aloitti iaidon harjoittelun vasta vuonna 1972 jolloin hän oli jo 46-vuotias. Siitä huolimatta hän saavutti iaidossa 8. danin ("hachidan") arvon ja mestariopettaja eli "hanshi"n arvon Musō Jikiden Eishin-ryū iaidossa. Haruna Matsuo opetti usein iaidoa Euroopassa.


title: Christine Nesbitt

text: Christine Nesbitt (s. 17. toukokuuta 1985 Melbourne, Australia) on kanadalainen pikaluistelija.


title: Christine Nesbitt

text: Nesbitt kuului Kanadan joukkueeseen, joka sai hopeaa Torinon 2006 olympialaisten joukkuetakaa-ajossa. Lisäksi hän sijoittui seitsemänneksi 1 500 metrillä. Matkakohtaisissa MM-kilpailuissa Salt Lake Cityssä 2007 hän saavutti joukkuetakaa-ajossa kultaa ja 1 000 metrillä pronssia. Vuonna 2008 hän sijoittui neljänneksi yleisluistelun MM-kilpailuissa Berliinissä ja sai Naganossa MM-hopeaa joukkuetakaa-ajossa.


title: Christine Nesbitt

text: Nesbitt sijoittui kuudenneksi yleisluistelun MM-kilpailuissa Hamarissa 2009. Matkakohtaisissa MM-kisoissa Kanadan Richmondissa hän voitti kultaa 1 000 metrillä ajalla 1.16,28 ja joukkuetakaa-ajossa. Lisäksi hän sai pronssia 1 500 metrillä. Vancouverin olympialaisissa 2010 Nesbitt voitti kultaa 1 000 metrillä ja oli kuudes 1 500 metrillä. Vuonna 2011 hän voitti sprinttereiden maailmanmestaruuden ja sai hopeaa yleisluistelun MM-kilpailuissa. Matkakohtaisissa MM-kisoissa hän saavutti kultaa 1 000 metrillä ja joukkuetakaa-ajossa. Vuonna 2012 hän saavutti hopeaa sprinttereiden MM-kilpailuissa Calgaryssa. Hän luisteli kilpailuissa 1 000 metrin maailmanennätyksen 1.12,68. Yleisluistelun MM-kilpailuissa Moskovassa hän sijoittui kolmanneksi. Matkakohtaisissa MM-kilpailuissa Heerenveenissä hän sai kultaa 1 000 ja 1 500 metrillä sekä hopeaa joukkuetakaa-ajossa. Vuonna 2013 hän oli sprinttereiden MM-kilpailussa viides ja sai matkakohtaisissa kisoissa pronssia 1 500 metrillä.


title: Christine Nesbitt

text: Nesbitt voitti maailmancupin kokonaiskilpailun kaudella 2011–2012 ja sijoittui toiseksi kaudella 2012–2013. 1 000 metrin maailmancupin hän voitti kausilla 2008–2009, 2009–2010 ja 2011–2012 sekä sijoittui toiseksi 2010–2011. 1 500 metrin maailmancupin hän voitti kausilla 2010–2011 ja 2011–2012, ja on sijoittunut toiseksi kausilla 2007–2008, 2009–2010 ja 2012–2013 sekä kolmanneksi kaudella 2008–2009.


title: AMSAT

text: AMSAT on vuonna 1969 Yhdysvalloissa perustettu radioamatöörien yhdistys, joka rakentaa amatöörisatelliitteja. Maailman AMSATien pääpaikka on Silver Springs Marylandissä, jossa toimii Radio Amateur Satellite Corporation, joka on voittoa tuottamaton yritys. Toiminta laajeni 1970-luvulla useisiin maihin.


title: Sojuz T-14

text: Sojuz T-14 oli Neuvostoliiton yhdeksäs avaruuslento Saljut 7 -avaruusasemalle. Sojuz-avaruusalus laukaistiin Baikonurista 27. syyskuuta 1985 ja se laskeutui maahan 21. marraskuuta 1985.


title: Sojuz T-14

text:
Lennon päällikkö sairastui avaruusasemalla ja miehistö palasi siksi kuusi kuukautta aiemmin maahan kuin oli suunniteltu. Kosmonautit purkivat Kosmos 1686 -rahtialuksen tuoman lastin avaruusasemalle.
Laukaisu


title: Sojuz T-14

text: Lasku


title: Sweatsuit

text: Sweatsuit on rap-artisti Nellyn vuonna 2005 vain Yhdysvalloissa julkaistu kokoelma-albumi. Albumin sisältämät kappaleet on poimittu Nellyn kahdelta aiksaisemmalta vuonna 2004 julkaistuilta "Sweat"- ja "Suit"-albumeilta. Kyseisen albumin nimi tuleekin näistä albumeista. Albumi sisältää myös kolme uutta kappaletta: uuden singlen "Grillz", singlen "Nasty Girl" Notorious B.I.G.:n albumilta "Duets: The Final Chapter" ja kappaleen "Tired".


title: Salomonsaarten futsalmaajoukkue

text: Salomonsaarten futsalmaajoukkue on futsaljoukkue, joka edustaa Salomonsaaria lajin kansainvälisissä otteluissa. Joukkuetta hallinnoi Salomonsaarten jalkapalloliitto ja valmentaa Victor Wai'ia. Salomonsaaret on yksi Oseanian parhaista joukkueista, mutta pärjää heikosti muista maanosista tulevia joukkueita vastaan. Joukkue on päässyt MM-kisoihin kerran, vuonna 2008. Tuolloin joukkue putosi heti alkulohkossaan hävittyään kaikki ottelunsa vähintään viiden maalin erolla.


title: Tulipunaruusut (Kalevi Korpi)

text: Tulipunaruusut on Kalevi Korven kokoelmalevy, johon on koottu vanhoilta savikiekoilta kappaleita vuosilta 1953–1958. Levyllä on pääsiasiassa materiaalia, jota ei ole ollut saatavissa CD-formaatissa. Levyn kappaleet on valittu tuottaja Hannu Saarisen ja Kalevi Korven yhteistyönä. Levyjen kappaleiden sovittajina ovat olleet Toivo Kärki, Georg Malmsten, Ingmar Englund, Harry Bergström, Erkki Ertama, Ossi Malinen, Kullervo Linna, Veikko Ahvenainen ja Kaarto Virtanen.


title: Knut Wicksell

text: Johan Gustaf "Knut" Wicksell (1851 – 1926) oli ruotsalainen taloustieteilijä ja Lundin yliopiston professori. Hänen sanotaan tehneen pohjatyön, jolle monetarismi ja keynesiläinen taloustiede nojautuivat. Knut Wicksell oli rahateorian uranuurtaja, ja hän tutki paljon epätäydellisen kilpailun markkinamuotoja. Huomioiden hänen suuren vaikutuksensa taloustieteeseen, hän jäi varsin tuntemattomaksi ajattelijaksi. Syynä on pidetty sitä, että hän kirjoitti väärällä kielellä.


title: Dioscoro S. Rabor

text: Dioscoro S. Rabor (18. toukokuuta 1911 Cebu City Filippiinit – 25. maaliskuuta 1996 College, Laguna Luzon) oli filippiiniläinen eläintieteilijä ja lintutieteilijä.


title: Dioscoro S. Rabor

text: Rabor, lempinimeltään Joe, valmistui Filippiinien yliopistosta 1934. Hän valmisteli väitöstyötään Yalen yliopistossa 1957–1958 Sidney Dillon Ripleyn ohjauksessa ja hänelle myönnettiin filippiiniläisen Sillimanin yliopiston kunniatohtorin arvo 1974.


title: Dioscoro S. Rabor

text:
Vaikka Rabor tunnetaan lintututkijana, perehtyi hän myös kaloihin ja käärmeisiin. Hänen työuransa muodostui noin 30 virasta, hän muun muassa oli Sillimanin yliopiston professori 1947–1967, Mindanaon valtionyliopiston professori 1967–1975 ja Filippiinien yliopiston metsäopiston professori Los Bañosissa 1975–1976. Hän tomi Yhdysvaltain armeijan SEATO Medical Projectin Migratory Animal Pathological Survey-projektin johtajana Filippiinien keski- ja eteläosissa 1964–1970. Jäätyään eläkkeelle hän toimi Los Bañosin Wildlife
Biology and Managementin konsulttina, kunnes sairastui 1992.


title: Dioscoro S. Rabor

text: Rabor johti kaikkiaan yli 50 tutkimusretkeä Filippiinien saariston 25 saaren metsiin vuosina 1935–1977. Hänen vaimonsa Lina N. Florendo Rabor seurasi häntä lähes kaikilla retkillä, ja mukana kulkivat myös heidän kuusi lastaan. Kaikista neljästä tyttärestä tuli lääkäreitä ja heidän nimensä olivat lintujen (Iole Irena, Nectarinia Juliae, Ardea Ardeola) tai kalan nimisiä (Alectis Cyrene). Raborin 60 000 näytteen lintukokoelma on sijoitettu useisiin yhdysvaltalaisiin museoihin. Hän teki mittavan työn erään maailman suurimman petolinnun,filippiinienkotkan ("Pithecophaga jefferyi"), suojelemiseksi.


title: Dioscoro S. Rabor

text: Rabor nimesi useita uusia eläinlajeja ja -alalajeja, linnuista muun muassa mindanaonparatiisipeipon ("Erythrura coloria") yhdessä Ripleyn kanssa 1961, ja negrosintimalin ("Stachyris nigrorum") yhdessä Austin L. Randin kanssa 1952.


title: Psi1 Aquarii

text: Psi Aquarii (myös 91 Aquarii tai ψ Aquarii) on viiden tähden järjestelmä Vesimiehen tähdistössä 148 valovuoden päässä Maasta. Päätähti 91 Aquarii A on oranssi jättiläinen, jota kiertää eksoplaneetta.


title: Psi1 Aquarii

text: Vuonna 2003 löydettiin eksoplaneetta, jonka massa 2,9 kertaa Jupiterin massa


title: Ruskeahiuksisuus

text: Ruskeahiuksisuus tarkoittaa ruskeaa hiustensävyä, joka voi vaihdella vaaleasta ruskeasta lähes mustaan. Ruskeat hiukset saavat värinsä suuremmasta melaniinipitoisuudesta verrattuna vaaleisiin tai punaisiin hiuksiin. Suurin melaniinipitoisuus on mustissa hiuksissa. Ruskeat hiukset ovat tavallisia indoeurooppalaisilla ja euraasialaisilla, etenkin Keski- ja Etelä-Euroopassa.


title: Ruskeahiuksisuus

text: Ruskeahiuksisista käytetään myös nimitystä "brunetti". Brunetti tarkoittaa sananmukaisesti "pientä ruskeahiuksista tyttöä" tai "nuorta ruskeahiuksista naista", mutta nykykielessä sitä käytetään kenestä tahansa ruskeahiuksista ihmisestä. Yleensä sitä käytetään kuitenkin vain naispuolisista henkilöistä. Brunetti tulee alun perin indoeurooppalaisen kantakielen sanajuuresta bhrun, joka tarkoittaa ruskeaa.


title: Ruskeahiuksisuus

text:
Eumaliini (toinen melaniinin päätyypeistä) antaa ruskeille hiuksille sen yksilöllisen värin. Ruskeissa hiuksissa on enemmän eumaliinia kuin vaaleissa mutta kuitenkin paljon vähemmän kuin mustissa. Eumaliini jakaantuu kahteen ryhmään, mustaan ja ruskeaan eumaliiniin. Mustaa eumaliinia tavataan eniten Euroopan ulkopuolella ja vanhoilla eurooppalaisilla, kun taas ruskeita usein nuorilla eurooppalaisilla, ja eri väristen ihmisten lapsilla. Mustan eumaliinin vähäinen määrä aiheuttaa hiusten harmautta, kun taas pieni määrä ruskeaa eumaliinia vaaleat hiukset.
Ruskeahiuksisilla on usein suhteellisen tuuheat hiukset. Heidän iho usein erittää enemmän UV-säteilyltä suojaavaa melaniinia, ja ruskea sävy liittyy usein tummahkoon ihonväriin. Ruskeita hiuksia tavataan kuitenkin aina vaaleimmista ihon väreistä tummaan ihoon.


title: Ruskeahiuksisuus

text:
Länsieurooppalaisessa kulttuurissa brunetteja pidetään stabiileina, vakavina ja sivistyneinä.
Eräs brittiläinen teki hiustenvärejä ja niiden viehättävyksiä koskevan testin. 62% testiin osallistuneista miehistä liitti ruskeahiuksisuuteen vakauden ja pätevyyden. 67% miehistä kuvasi brunetteja itsenäisiksi ja omahyväisiksi, ja 87% älykkäiksi. Erään Allure-lehden kyselyn mukaan 76% amerikkalaisista naisista uskoo ensimmäisen naispresidentin olevan ruskeahiuksinen.


title: Taru 12 eläimestä

text: Taru 12 eläimestä on japanilainen satu, jossa esiintyvät samat eläimet kuin kiinalaisessa horoskoopissa.


title: Taru 12 eläimestä

text: Jumala päätti pitää seuraavana päivänä juhlat taivaassa ja kutsui kaikki eläimet mukaan juhlimaan. Hän kertoi sen yhdelle eläimelle, jonka piti kertoa asia seuraavalle eläimelle ja sen taas seuraavalle. Mutta kun tuli rotan vuoro kertoa naapurin kissalle juhlista, rotta valehteli ja sanoi, että juhlat olivat vasta ylihuomenna. Kissa uskoi ja vietti seuraavan päivän yksin, kun kaikki muut eläimet juhlivat taivaassa. Kun eläimet saapuivat taivaanporteille, rotta ratsasti härän selässä ja pääsi näin ensimmäisenä juhliin. Rotan ja härän jälkeen tulivat tiikeri, jänis, lohikäärme, käärme, hevonen, vuohi, apina, kukko, koira ja sika. Kissa ei päässyt juhliin.


title: Ammunnan maailmancup

text: Ammunnan maailmancup on Kansainvälisen Ampumaurheiluliiton (ISSF) vuonna 1986 aloittama kansainvälinen kilpailukiertue. Se perustettiin alun perin olympialaisten karsintajärjestelmäksi, mutta nykyisin sillä kilpaillaan olympialajeissa, mutta olympiapaikkoja ei enää jaeta kuin muutamille. Kiertueen parhaimmat ampujat pääsevät vuoden päätteeksi kilpailemaan maailmancupin finaaleissa.


title: Ammunnan maailmancup

text: Maailmancupin finaalit ovat järjestetty vuodesta 1988 alkaen jokaisessa ohjelmaan kuuluvassa lajissa. Osallistumisoikeus on aina edellisen vuoden voittajalla ja lisäksi MM-kilpailuiden tai olympialaisten mitalisteilla tietyin rajaehdoin. Maailmancupin osakilpailuissa jaetaan paikkoja yhteensä kahdeksalle urheilijalle jokaisessa lajissa tulokseen ja sijoitukseen perustavan pistemäärän mukaan. Myös järjestävällä maalla on mahdollisuus saada edustajiaan mukaan.


title: Ammunnan maailmancup

text: Yleensä maailmancupissa ammutaan vuosittain pistooli- ja kiväärilajeissa Milanossa ja Münchenissä. Muut kaksi on pidetty Euroopan ulkopuolella. Olympiavuonna pidetään nykyisin niin sanotut esi-olympialaiset olympialaisten kilpailupaikalla.


title: Sarjakuvakeskus

text: Sarjakuvakeskus on Suomen sarjakuvaseuran vuonna 2008 perustama sarjakuva-alan monitoimikeskus Helsingin Toukolassa. Siellä järjestetään kursseja, näyttelyitä ja muita sarjakuva-alan tapahtumia. Keskuksella on myös kirjakauppa ja kahvila sekä työskentelytiloja. Sarjakuvakeskuksen ohjelma on monipuolista. Viikoittain järjestettävät työpajat ja kurssit ovat saaneet rinnalleen kerran kuussa lapsille ja nuorille järjestetyt pajat. Näyttelyt vaihtuvat kuukausittain ja niiden ympärille järjestetään kuhunkin sopivaa toimintaa. Vierailevien tekijöiden ympärille järjestetään työpajoja, opiskelijatapaamisia ja esityksiä. Näiden lisäksi keskuksella järjestetään lukupiirejä, kirpputoreja, julkaisutilaisuuksia ja muuta jatkuvaa ohjelmaa. Toiminta on kansainvälistä. Näyttelyistä kolmasosa on ulkomaisia.


title: Sarjakuvakeskus

text: Sarjakuvakeskuksella on kaksi näyttelytilaa: Ikkunagalleria Ruutu Sarjakuvakeskuksen ikkunassa sekä Galleria Sarjakuvakeskus sisällä keskuksessa. Tämän lisäksi Suomen sarjakuvaseuralla on kaksi näyttelypylvästä Arabianrannan kirjastossa.


title: Sarjakuvakeskus

text: Sarjakuvakeskuksella järjestetään sarjakuvanteon eri vaiheisiin keskittyviä kursseja kuten erilaisia piirtämiseen, käsikirjoittamiseen ja sarjakuvien julkaisuun liittyviä kursseja. Osa kursseista on maksullisia, osa ilmaisia. Suurin osa kursseista on avoimia kaikenikäisille, mutta lapsille järjestetään myös omia kursseja.


title: Sarjakuvakeskus

text: Sarjakuvakeskuksen kaupassa myydään myös oma- ja pienkustanteita sekä t-paitoja, mukeja ja muita sarjakuvatavaroita. Sarjakuvakeskuksella on myös pieni kahvio.


title: Sarjakuvakeskus

text: Sarjakuvakeskus perustettiin 2008 Helsingin Kallioon. Silloin keskuksella toimivat Suomen sarjakuvaseura ry, Pitkämies-sarjakuvakauppa ja sarjakuvastudio Kutikuti ry. Pitkämies-sarjakuvakauppa toimi uraauurtavana uuden sarjakuvan kauppana, ja Kutikuti ry piti Sarjakuvakeskuksessa omia työtilojaan, ilmaissarjakuvalehti Kutin toimitusta, taidekirjapainoaan sekä osallistui asiantuntijana keskuksen opetukseen, työpajoihin ja näyttelyihin.


title: Sarjakuvakeskus

text: Helsinkiläinen media palkitsi Sarjakuvakeskuksen sen ensimmäisenä toimintavuotena kahdesti: Unelmien Helsinki (Nyt-liite ja Radio Helsinki) ja Kultainen penaali (Ylioppilaslehti) -palkinnoilla.


title: Sarjakuvakeskus

text: Vuonna 2009 Sarjakuvakeskukselle perustettiin Suomen sarjakuvaseuran ja Sarjakuvantekijät ry:n yhteistyönä Sarjakuvan tiedotuskeskus, jonka tarkoituksena on yhdistää ”sarjakuva-alan toimijoita ja suomalaisen sarjakuvan tuntemusta. Tiedotuskeskuksen pyrkimyksenä on edistää suomalaista sarjakuvaa ja lisätä tietoa siitä niin ulkomailla kuin kotimaassa.”


title: Sarjakuvakeskus

text: Sarjakuvakeskus muutti 2010 kesällä Toukolaan Taideteollista korkeakoulua vastapäätä osoitteeseen Hämeentie 150. Keskukselle saatiin uudemmat entistä suuremmat tilat ja keskukselle perustettiin kahvila, Comics Cafe, sekä oma sarjakuvakauppa lopettaneen Pitkämiehen tilalle.


title: Heinrich Agathon Bernstein

text: Heinrich Agathon Bernstein (22. syyskuuta 1828 Breslau, Preussi – huhtikuussa 1865 Batanta, Papua) oli saksalainen tutkimusmatkailija ja luonnontieteilijä.


title: Heinrich Agathon Bernstein

text: Bernstein saavutti lääketieteen tohtorin arvon marraskuussa 1853. Hän toimi Jaavalla lääkärinä ja tutki alueen lintuja kirjoittaen useita artikkeleita "Journal für Ornithologie" -lehteen vuosina 1859–1865. Hermann Schlegel lähetti hänet tutkimaan ja keräämään Uuden-Guinean lintuja 1859.


title: Heinrich Agathon Bernstein

text: Vuonna 1883 julkaistiin Bernsteinin päiväkirja "Dagboek van H.A. Bernstein's laatste reis van Ternate naar Nieuw Guinea, Salawati en Batanta".


title: Heinrich Agathon Bernstein

text: Bernstein nimesi joitakin lintujen alalajeja, muun muassa ruskopäävariksen ("Corvus fuscicapillus") alalajin "megarhynchus" ja pitkänokkamesikon ("Melilestes megarhynchus") alalajin "vagans" 1864. Hänen kunniakseen on nimetty ainakin filippiinientiira ("Sterna bernsteini") ja variskukaali ("Centropus bernsteini").


title: Ismo Haavisto

text: Ismo Haavisto (s. 21. toukokuuta 1973) on suomalainen bluesmuusikko, joka tunnetaan laulajana, kitaristina, harpistina, säveltäjänä ja sanoittajana.


title: Ismo Haavisto

text: Ismo Haavisto vaikuttaa useissa eri yhtyeissä. Haaviston oma yhtye on Ismo Haavisto Band. Hän on tehnyt yhteistyötä kotimaisista artisteista mm. Marko Haaviston, Baby Boy Varhaman, Pepe Ahlqvistin, Laura Voutilaisen, Francinen ja Honky Tonk Men -yhtyeen kanssa, ja ulkomaisista artisteista mm. Andres Rootsin, Kim Wilsonin, Otis Grandin ja Lurrie Bellin kanssa. Haavisto tekee myös soolokeikkoja.


title: Ismo Haavisto

text: Haavisto näyttelee katusoittajaa yhdessä kohtauksessa Aki Kaurismäen elokuvassa "Toivon tuolla puolen". Hän esittää elokuvassa oman sävellyksensä ”Midnight Man”.Ohjelmisto koostuu pääasiassa Haaviston omista kappaleista, mutta mukana on myös bluescovereita. Yhtyeen esikuvia ovat mm. The Fabulous Thunderbirds, Albert Collins, Robert Cray ja Lazy Lester.


title: Ismo Haavisto

text: Ismo Haavisto Band on julkaissut kolme albumia, joiden sisältämät kappaleet ovat Ismo Haaviston sävellyksiä ja sanoituksia. Yhtye on perustettu vuonna 2000, mutta kokoonpano on osittain vaihtunut vuosien varrella. Yhtyeestä pois jääneet muusikot Pekka Haukijärvi (kitara), Kari Mouhu (koskettimet) ja Sampo Mäkelä (rummut) vaikuttivat levyllä "Too Wild For Me" (2003). Kyseisellä levyllä toimi vierailevana muusikkona Masa Orpana (saksofoni), jonka kanssa Haavisto on tehnyt yhteistyötä Honky Tonk Men -yhtyeessä.


title: Olimpia Milano

text: Olimpia Milano (tunnetaan sponsorointisyistä myös nimellä Armani Jeans tai pelkkä AJ Milano) on milanolainen koripalloseura. Seuraa kutsutaan myös nimellä "Scarpette Rosse" (pienet punaiset kengät), koska seuran toimihenkilöt toivat maahan Converse All Star -kenkiä.


title: Olimpia Milano

text: Seura perustettiin vuonna 1936. Heti samana vuonna seura voitti ensimmäisen Italian mestaruutensa. Vuonna 1966 seuraan liittyi Bill Bradley, jonka johdolla seura voitti Euroliigan mestaruuden. Seura kunnostautui myös Saporta Cupin voitoissa ja voitti kisan vuosina 1971, 1972 ja 1976. Olimpia Milano voitti historiansa aikana myös kaksi Korać Cupia. Vuonna 1985 Mike D'Antoni, ja Dino Meneghin olivat johtamassa seuraa ensimmäisen Korać Cup-mestaruuteen. Kahdeksan vuotta myöhemmin Aleksandar Đorđević ja Riccardo Pittis johtivat Milanon toiseen Korać Cup-mestaruuteen. Vuonna 2014 Milano voitti Italian mestaruuden kahdeksantoista kuivan kauden jälkeen kaataen finaalisarjassa Montepaschi Sienan voitoin 4-3.


title: Guitar Hero: Smash Hits

text: Guitar Hero: Smash Hits (Euroopassa "Guitar Hero: Greatest Hits") on Neversoftin ja Red Octanen julkaisema musiikkipeli. Peli julkaistiin kesäkuussa 2009 PlayStation 2:lle, PlayStation 3:lle, Xbox 360:lle ja Wiille.


title: Guitar Hero: Smash Hits

text: Peli sisältää kappaleita peleistä "Guitar Hero", "Guitar Hero II", "", "" sekä yhden kappaleen "istä".


title: Guitar Hero: Smash Hits

text: Guitar Hero


title: Guitar Hero: Smash Hits

text: Guitar Hero II


title: Guitar Hero: Smash Hits

text: Guitar Hero: Rocks the 80s


title: Guitar Hero: Smash Hits

text: Guitar Hero III: Legends of Rock


title: Guitar Hero: Smash Hits

text:
Guitar Hero: Aerosmith
"Guitar Hero: Smash Hits" sai keskinkertaisen vastaanoton kriitikoilta. Muun muassa pelin hintaa kritisoitiin, koska kaikki musiikkikappaleet ovat soitettavissa edellisissä peleissä. "Game Informerin" Matt Helgeson huomautti, että musiikkikappaleet ovat pelissä halvempia kuin jos ne ostaisi ladattavana lisäsisältönä, mutta silti hänen mielestään peli oli vain Activisionin rahastuskeino.
Pelin grafiikkaa oli paranneltu muun muassa nuottiradalla, jossa vaikeat kohdat oli tehty helpommiksi erottaa edellisistä peleistä. Kuitenkin ne tuottivat hankaluuksia vanhoihin peleihin tottuneille pelaajille.


title: The Baby Boy Varhama Blues Band

text: The Baby Boy Varhama Blues Band on suomalainen bluesyhtye, joka on perustettu vuonna 1998. Yhtyeen keulahahmo on muusikko Baby Boy Varhama. The Baby Boy Varhama Blues Band esittää bluesrock-covereita sekä Baby Boy Varhaman omia kappaleita.


title: The Baby Boy Varhama Blues Band

text: Yhtye on julkaissut kolme albumia: "Lahti Blue" (2005), "The Year Of The Blues" (2007) ja "Work And Love, Love And Work" (2012). Levyillä vierailevina muusikkoina ovat toimineet Ismo Haavisto (kitara, huuliharppu), Olli Haavisto (pedal steel, lap steel), Miikka Kallio (piano, Rhodes-piano), Atte Härkönen (kitara), Tommi Lievemaa (kitara), Pekka Haukijärvi (kitara), Kimmo Parviainen (Hammond-urut), Marko Haavisto (laulu), Marle Mikkola (laulu), Jarkko Kiiski (vibrafoni), Panu Savolainen (vibrafoni), Mikko Saira (koskettimet), Matti Hussi (koskettimet), Conor MacCarthy (basso), Petri Juutilainen (pasuuna), Martti Peippo (tenorisaksofoni), Timo Hiipakka (trumpetti), Johanna Boedecker (taustalaulu), Aapo Halonen (taustalaulu), Marjaana Turunen (taustalaulu), Maria Byman (taustalaulu), Erika Heikkilä (taustalaulu) ja Ida Ilmola (taustalaulu).


title: The Baby Boy Varhama Blues Band

text: The Baby Boy Varhama Blues Bandin kotipaikka on Lahti.


title: Garamantit

text: Garamantit olivat Saharan autiomassa, Fezzanin alueella Libyassa asunut berbereistä ja paimentolaisista polveutunut heimokansa. Garamantit saapuivat alueelle ennen vuotta 1000 eaa, ja heidän valtakuntansa oli vaikutusvaltaisimmillaan vuosien 500 eaa. ja 500 jaa. välillä. Asuinpaikkoja on paikannettu satelliittikuvista, ja brittiläiset tutkijat toivovat, että Gaddafin vallan kaaduttua seutuja päästään toden teolla tutkimaan.


title: Garamantit

text: Garamantit jättivät jälkeensä lukuisia tifinagh-kaiverruksia, mutta näiden ja Herodotoksen sekä muiden klassisten kirjailijoiden havaintojen lisäksi tästä merkillisestä kansasta tiedettiin vain vähän ennen modernien arkeologisten metodien kehittymistä. Garamantien jälkeensä jättämistä laajoista raunioista vain pieni osa on kaivettu esiin, mikä osaltaan rajoittaa tämän päivän tietämystä.


title: Garamantit

text: Garamantien poliittinen valta rajoittui enimmäkseen noin 400 kilometriä pitkään keitaiden ketjuun Wadi al-Ajalissa, mutta kauppareitit läntisestä Sudanista Välimerelle kulkivat Garamantien valtakunnan lävitse, ja he hallitsivat aavikoiden karavaaneja aina Ghadamiksesta Niger-joelle ja Egyptistä Mauretaniaan. Karthagolaiset palkkasivat heitä kuljettamaan muun muassa kultaa ja norsunluuta Sudanista varastoihinsa Välimerellä.


title: Garamantit

text: Garamantit rakensivat laajoja foggaroiksi kutsuttuja maanalaisia kastelutunneleita, joiden avulla he saattoivat viljellä muuten kuivaa maata. Foggarat saivat aavikon kukoistamaan, ja samalla väestö kasvoi ja urbanisoitui. Tunneleiden yhteispituus saattoi suurimmillaan olla jopa 20 000 kilometriä. Laajan tunneliverkoston ylläpito ja väestönkasvun aiheuttama laajennuksen tarve tarkoittivat suurta työvoiman tarvetta, jonka garamantit ratkaisivat tekemällä ryöstöretkiä ja ottamalla orjia naapurikansojen piiristä.


title: Garamantit

text: Garamantien vauraudesta ja teknisestä taitavuudesta todistavat myös heidän kivestä rakennetut kaupunkinsa, sekä yli 50 000 pyramidin muotoista hautakammiota. Joidenkin arvioiden mukaan hautakammioita saattaa olla jopa 120 000.


title: The Jinx

text: The Jinx eli Baby Boy Varhama & The Jinx on suomalainen country blues -yhtye, joka on perustettu vuonna 2003. Yhtyeen keulahahmo on muusikko Baby Boy Varhama. Alkuvaiheessa yhtyeessä soittivat Baby Boy Varhaman, Ismo Haaviston ja Jarmo Poutiaisen lisäksi Heikki Ansa (kitara), Kuja Salmi (rummut) ja Pekka Partanen (rummut), mutta kokoonpano sai pian nykyisen muotonsa. Baby Boy Varhama & The Jinx esittää mm. Charley Pattonin, Robert Johnsonin, Sleepy John Estesin ja Big Bill Broonzyn musiikkia sovitettuna pienyhtyeelle. Yhtyeen kotipaikka on Lahti.


title: Lehtokattara

text: Lehtokattara ("Bromus benekenii", syn. "Bromopsis benekenii" ja "Bromopsis ramosa" ssp. "benekenii") on Euroopassa tavattava heinäkasvi. Suomessa se erittäin harvinainen, rauhoitettu ja erityisesti suojeltu.


title: Lehtokattara

text: Monivuotinen, löyhästi mätästävä lehtokattara kasvaa 60 senttimetristä jopa kahden metrin korkuiseksi. Sen lehdet ovat 8–15 mm leveitä ja karvaisia. Lehtikannan korvakkeet ovat selviä. Lehtokattaran röyhy on noin 20 cm pitkä, vihneellinen, pysty tai toispuolisesti nuokkuva. Tähkylät ovat kapeita ja 15–30 mm pitkiä, vihne on suora ja 5–8 mm pitkä. Lehtokattara kukkii Suomessa heinäkuussa. Laji muistuttaa jossain määrin muita leveälehtisiä heiniä kuten varjolehtolustetta ("Brachypodium sylvaticum"), lehtonataa ("Festuca gigantea") ja tesmaa ("Milium effusum").


title: Lehtokattara

text: Lehtokattaran päälevinnäisyysalue ulottuu Ranskasta ja Pohjois-Italiasta Keski-Venäjälle ja pohjoisessa Isoon-Britanniaan, Skandinavian eteläosiin ja Baltiaan. Lajia tavataan myös satunnaisesti Keski-Aasiasta. Suomesta lehtokattaraa on tavattu vain Ahvenanmaalta sekä Pohjois-Karjalan Liperistä. Liperin vuonna 1959 löytynyttä esiintymää pidetään jääkauden lämpökauden jälkeisenä reliktinä.


title: Lehtokattara

text: Päälevinnäisyysalueellaan lehtokattara on varjoisten pyökkimetsien kasvi. Ahvenanmaalla sitä puolestaan tavataan lehdoissa, tammimetsissä ja lehdesniityillä. Liperissä lehtokattara kasvaa lähteikössä.


title: Miikka Kallio

text: Miikka Kallio (s. 13. helmikuuta 1980 Lahti) on suomalainen muusikko. Hän toimii populaarimusiikin, hengellisen musiikin ja taidemusiikin eri osa-alueilla. Hänet tunnetaan lahtelaisena pianistina, urkurina ja säveltäjänä. Miikka Kallion ja hänen yhtyeidensä (The Miikka Kallio Trio ja Miikka Kallio Band) kanssa ovat tehneet yhteistyötä monet muusikot Lahden ja Helsingin seuduilta. Yhtyeiden peruskokoonpano on vaihteleva.


title: Miikka Kallio

text: The Miikka Kallio Trion ohjelmistoon sisältyy mm. jazzia, bluesia, soulia ja gospelia. Yhtye tekee yhteistyötä lahtelaisen bluesmuusikon Baby Boy Varhaman kanssa. Baby Boy Varhama ja Miikka Kallio aloittivat yhteistyönsä 2000-luvun alussa. Aluksi oli vain kaksi miestä - laulaja ja pianisti. Ohjelmisto koostui harkitusti valituista jazzstandardeista, spirituaaleista ja gospelkappaleista. Myöhemmin kokoonpanoon liittyivät basisti ja rumpali, ja ohjelmisto eriytyi kahteen suuntaan: toisaalta akustinen pianotrio (piano, kontrabasso, rummut) säestämässä Baby Boy Varhaman laulamaa jazzillisesti sovitettua afrikkalais-amerikkalaista hengellistä musiikkia ja toisaalta Baby Boy Varhama ja sama trio, mutta Miikka Kallion soittimena sähköiset koskettimet. Yhtyeen ohjelmisto sisältää groovepohjaista souljazzia tämän genren bluesia unohtamatta. The Miikka Kallio Trion kokoonpano on bändiliideri-pianistin lisäksi basisti Esa Korja tai irlantilainen bassotaituri Conor MacCarthy, sekä rumpali Lari Hermanni Lius.


title: Miikka Kallio

text: Miikka Kallio Band on tyylivalikoimaltaan hyvin vaihteleva bilebändi, jonka keikoilla kuullaan joskus tunnettuja jazzstandardeja, joskus Suomi-iskelmää, yhtyeen omia sävellyksiä ja ylipäänsä eri keikoilla monentyyppistä ohjelmistoa. Yhtye perustettiin vuonna 1999, ja se esiintyi ensimmäisen kerran Bellman-ravintolassa Lahdessa.


title: Adarnase II

text: Adarnase II () oli Iberian (eli Georgian itäosan Kartlin) ruhtinas Khosroiani-dynastiasta vuosina n. 650–684/5. Hän oli ilmeisesti iberialainen patriisi, joka mainitaan Anastasius Apocrisariuksen vuonna 660 kirjoittamassa Maksimos Tunnustajan marttyyriutta käsittelevässä kirjeessä, ja ruhtinas Nerses, jonka kapinasta arabeja vastaan armenialainen kronikoitsija Hovannes Draskhanakertsi kertoo.


title: Adarnase II

text: Adarnase seurasi valtaistuimelle isäänsä Stepanoz II:ta ja hallitsi kalifaatin vasallina. Vuosina 681/2 hän kuitenkin liittyi Armenian ja Albanian ruhtinaiden kansannousuun arabeja vastaan. Hän onnistui puolustautumaan arabien hyökkäyksiltä kolmen vuoden ajan, kunnes kasaarit liittyivät taisteluun häntä vastaan. Adarnase/Nerses sai surmansa ja arabit asettivat Iberian valtaistuimelle Guaram II:n kilpailevasta guaramidi-dynastiasta.


title: Adarnase II

text: Kivilaatassa Džvarin luostarissa Mtskhetassa mainitaan kirkon tärkeimmät rakentajat: Stepanoz "patricius", Demetre "hypatos" ja Adarnase "hypatos". Georgialaiset tutkijat ovat perinteisesti pitäneet heitä samoina henkilöinä kuin Guaramin poika Stepanoz I, Stepanoz I:n veli Demetre ja Adarnase I. Professori Cyril Toumanoff on tästä kuitenkin eri mieltä: hänen mielestään kyse on Stepanoz II:sta, Stepanoz I:n veljestä Demetrestä ja Stepanoz II:n pojasta Adarnase II:sta.


title: Meksikondoggilepakko

text: Meksikondoggilepakko ("Tadarida brasiliensis") on keskikokoinen lepakkolaji. Lajin yksilöt ovat tavallisesti noin yhdeksän senttiä pitkiä ja painavat noin 12 - 30 grammaa. Väriltään meksikondoggilepakot ovat tumman ruskeita tai harmaita.


title: Meksikondoggilepakko

text: Sen lennon nopeudeksi on mitattu 160 kilometriä tunnissa, enemmän kuin millään muulla eläimellä linnut mukaan lukien. Mittaus tapahtui Texasissa lepakkoon kiinnitetyllä puolen gramman radiolähettimellä. Tuulen nopeutta ei mitattu, joten paikallinen ilmavirta on voinut auttaa tuloksessa ja "ilmanopeus" on voinut olla alempi kuin mitattu "maanopeus".


title: Meksikondoggilepakko

text:
Meksikondoggilepakkojen levinneisyys ulottuu Etelä-Oregonista, Etelä-Nebraskasta,
Louisianasta, Alabamasta ja Etelä-Carolinasta Keski-Chileen, Keski-Argentiinaan ja Etelä-Brasiliaan asti. Suurin osa meksikondoggilepakoista elää Yhdysvaltojen etelä-osissa kesäisin ja talveksi ne muuttavat 1300:km:n päähän


title: Meksikondoggilepakko

text: Jokainen emo saa vain yhden poikasen ja pystyy valtavasta yksilötiheydestä huolimatta tarkasti merkitsemään paikkansa luolassa. Yksilöllinen haju ja yhteysäänet auttavat emoa ja poikasta tunnistamaan toisensa.


title: Bekardit

text: Bekardit ("Pachyramphus") eli aiemmalta nimeltään kalottityrannit on tityrojen heimoon kuuluva varpuslintusuku. Aikaisemmin suku luettiin kuuluvaksi kotingojen heimoon. Bekardeihin kuuluu BirdLifen mukaan 17 lajia.


title: Seppo Kilponen

text: Seppo Kilponen (s. 20. syyskuuta 1941) on entinen suomalainen jalkapalloilija ja jääpalloilija.


title: Seppo Kilponen

text: Kilponen pelasi jalkapallourallaan SM-sarjassa Oulun Työväen Palloilijoissa ja HIFK:ssa sekä alemmilla sarjatasoilla Oulun Palloseurassa. Hän edusti Suomea 34 maaottelussa vuosina 1966–1971. Urheilutoimittajat valitsivat Kilposen vuoden jalkapalloilijaksi 1969.


title: Seppo Kilponen

text: Jääpallossa Seppo Kilponen edusti 1960-luvulla Oulun Palloseuraa ja Helsingin IFK:ta, jonka riveissä hän saavutti SM-hopeaa kaudella 1965.


title: Raimo Saviomaa

text: Raimo Saviomaa (s. 15. huhtikuuta 1946 Riihimäki) on entinen suomalainen jalkapalloilija. Hän oli pelipaikaltaan puolustaja.


title: Raimo Saviomaa

text: Saviomaa pelasi urallaan SM-sarjassa Upon Pallossa, Lahden Reippaassa, Lahti-69:ssä ja Helsingin Jalkapalloklubissa. Maajoukkueessa Saviomaa pelasi kaikkiaan 32 maaottelua vuosina 1968–1974.


title: Reima Nummila

text: Reima Nummila (s. 16. marraskuuta 1942) on entinen suomalainen jalkapalloilija.


title: Reima Nummila

text: Nummila edusti urallaan SM-sarjassa Turun Palloseuraa, jossa hän voitti Suomen mestaruuden kaudella 1968. Maajoukkueessa hän pelasi kaikkiaan 22 maaottelua vuosina 1964–1968.


title: Vilho Rajantie

text: Vilho Antero Rajantie (s. 6. elokuuta 1948, Mikkeli) on entinen suomalainen jalkapalloilija.


title: Vilho Rajantie

text: Rajantie edusti urallaan SM-sarjassa Mikkelin Palloilijoita, jossa hän voitti Suomen cupin 1970. Maajoukkueessa hän pelasi kaikkiaan 20 maaottelua vuosina 1970–1972.


title: Viherkotingat

text: Viherkotingat ("Pipreola") on kotingojen heimoon kuuluva varpuslintusuku. Viherkotingoihin kuuluu BirdLifen mukaan yksitoista lajia.


title: HMS Carysfort

text: HMS Carysfort on ollut viiden Britannian Kuninkaallisen laivaston aluksen nimenä.


title: Geraud Duroc

text: Geraud Christophe Michel Duroc (25. lokakuuta 1772 Pont-à-Mousson, Ranska - 23. toukokuuta 1813 Saksi) oli ranskalainen kenraali ja herttua, joka tuli tunnetuksi läheisistä suhteistaan Napoleoniin.


title: Geraud Duroc

text: Duroc oli upseerin poika, joka sai koulutuksensa synnyinpaikkakunnallaan ja Châlons'ssa. Hänet ylennettiin tykistön vänrikiksi neljännessä rykmentissä 1793, minkä jälkeen hän eteni vakaaseen tahtiin. Hänestä tuli Napoleonin adjutantti ("aide-de-camp") 1796 ja hän kunnostautui Isonzon, Brentan ja Gradiscan taisteluissa Italiassa 1796-1797. Hän haavoittui vakavasti Aboukirissa palvellessaan Egyptissä. Kapteeni Duroc nimitettiin Napoleonin ensimmäiseksi adjutantiksi 1798, prikaatikenraaliksi 1800, Tuileriesin kuvernööriksi. Marengon taistelun jälkeen hänet lähetettiin erikoistehtäviin Wieniin, Pietariin, Tukholmaan ja Kööpenhaminaan.


title: Geraud Duroc

text:
Tuileriesin palatsin hallitsijana ollessaan hän vastasi Napoleonin turvallisuudesta sekä sotaretkillä että Ranskassa. Austerlitzin taistelun jälkeen hän osallistui tärkeisiin neuvotteluihin Preussin Fredrik Vilhelm III:n kanssa, Saksissa (joulukuussa 1806), eräiden osavaltioiden liittymiseksi Reinin liittoon sekä Znojmon rauhassa heinäkuussa 1809.
Vuonna 1808 hänet nimitettiin Friulin herttuaksi. Napoleonin Venäjän-sotaretken jälkeen hänet nimitettiin senaattoriksi 1813. Duroc haavoittui kuolettavasti Bautzenin taistelussa Saksissa toukokuun 20.-21. päivänä 1813 ja hän kuoli taistelukentän läheisessä maatalossa 23.5. Napoleon osti maatilan ja pystytti sinne muistomerkin hänen kunniakseen. Hänet haudattiin sittemmin Hôtel des Invalidesiin Pariisissa vuonna 1847.


title: Geraud Duroc

text: Pariisin metroasema nimeltä Duroc on saanut nimensä Geraud Durocin mukaan.


title: Mikropenis

text: Mikropenis eli mikrofallos tarkoittaa lääketieteessä epänormaalin pientä siitintä, jonka muodossa ei kuitenkaan ole poikkeavuuksia. Eräs käytetty kriteeri on peniksen pituus, joka poikkeaa yli 2,5 standardipoikkeaman verran iänmukaisesta peniksen keskipituudesta. Tämä tarkoittaa esimerkiksi alle 1,9 cm mittaista penistä alle viisikuukautisella lapsella ja alle 7 cm mittaista penistä aikuisella miehellä. Mikropeniksen omistavia miehiä on alle 0,6 % kaikista maailman miehistä. Mikropenis havaitaan yleensä heti syntymän jälkeen.


title: Mikropenis

text: Mikropeniksen syynä voi olla hypogonadotrooppinen hypogonadismi, primaarinen hypogonadismi tai androgeeniresistenssi. On olemassa useita edellisiin ryhmiin luokiteltavia oireyhtymiä, joihin saattaa liittyä mikropenis. Tällaisia ovat esimerkiksi Klinefelterin oireyhtymä ja 5-alfa-reduktaasin puutos. Mikropenikselle ei tutkimuksista huolimatta kuitenkaan aina löydy selittävää syytä.


title: Mikropenis

text: Peniksen kokoon vaikuttaa kasvuikäisenä oleellisesti testosteroni ja jossain määrin myös kasvuhormoni. Jos siis peniksen koon pienuus johtuu hormoneista, testosteronia voidaan yrittää käyttää hoitona mutta korkeintaan kolmen kuukauden ajan. Pidempi testosteronin hoitojakso saattaisi aiheuttaa epähaluttua viriiliyttä ja luuston kasvua. Jos potilaalla on hypogonadismi, voidaan testosteronihoitoa jatkaa myös aikuisena. Täysikasvuisena peniksen kasvuun hormonaalisesti voidaan kuitenkin vaikuttaa vain hyvin vähän.


title: Mikropenis

text: Mikropeniksen suurennusta voidaan harkita myös leikkauksella.


title: Mikropenis

text: Ennen mikropenistä hoidettiin pienten lasten kohdalla poistamalla kirurgisesti penis ja kivekset ja muotoilemalla tilalle vagina. Tällöin potilas kasvatettiin tytöksi. Nykyään toimenpide on kyseenalaistettu.


title: Michael Fincke

text: Edward Michael "Mike" Fincke (s. 14. maaliskuuta 1967 Pittsburgh, Yhdysvallat) on Yhdysvaltain ilmavoimien eversti ja NASAn astronautti.


title: Michael Fincke

text:
Finckellä on maisterin tutkinto ilmailusta ja astronautiikasta Stanfordin yliopistosta vuodelta 1990 ja toinen maisterintutkinto planetaarisesta geologiasta Houston–Clear Laken yliopistosta vuodelta 1991. Fincke osaa japania ja venäjää. Hän on naimisissa Renita Saikian kanssa ja heillä on kolme lasta.
Fincke valmistui MIT:stä vuonna 1989 ja osallistui välittömästi kesän vaihto-ohjelmaan Moskovan ilmailuinistituutin kanssa entisessä Neuvostoliitossa, missä hän opiskeli kosmonautiikkaa. Valmistuttuaan Stanfordin yliopistosta 1990 Fincke liittyi Yhdysvaltain ilmavoimiin, missä hänet sijoitettiin Air Force Space and Missiles Systems Centeriin, Los Angelesin lentotukikohtaan Kaliforniassa. Hän palveli Space Systems Engineerin ja Space Test Engineerin tehtävissä. Vuonna 1994, suoritettuaan Yhdysvaltain ilmavoimien koelentäjäkoulun Edwardsin lentotukikohdassa Kaliforniassa Fincke liittyi 39:een Flight Test Squadroniin Eglinin lentotukikohtassa Floridassa koelento-insinöörinä työskennellen useissa koelento-ohjelmissa, lentäen F-16 ja F-15 lentokoneita. Tammikuussa 1996 hän imoittautui Gifu Test Centeriin, Gifun lentotukikohtaan Japanissa, missä hän toimi Yhdysvaltain ilmavoimien koelento-yhteysupseerina japanilais-amerikkalalaisessa XF-2 hävittäjäohjelmassa. Fincke (vuoteen 2005) on lentänyt yli 800 lentotuntia yli 30 erilaisella lentokoneella ja on sotilasarvoltaan eversti. Fincke on Geological Society of American ja British Interplanetary Societyn jäsen.


title: Michael Fincke

text: Fincke valittiin NASAn astronauttiohjelmaan huhtikuussa 1996. Hän ilmoittautui Johnson Space Centeriin elokuussa 1996. Läpäistyään kaksi vuotta kestävän koulutuksen ja arvioinnin hänet sijoitettiin teknisiin tehtäviin Astronaut Office Station Operations Branchiin palvellen Kansainvälisen avaruusaseman (ISS) Spacecraft Communicatorina (ISS CAPCOM), Crew Test Support Teamin jäsenenä Venäjällä ja ISS crew procedures -tiimin johtajana.


title: Michael Fincke

text: Heinäkuussa 1999 Fincke nimitettiin ISS:n Retkikunta 4:n varamiehistöön, myöhemmin myös Retkikunta 6:n varamiehistöön ja hänellä on "vasemman istuimen" lentoinsinöörin (co-pilot) kelpoisuus venäläisessä Sojuz-avaruusaluksessa. Hän oli komentajana NASA Extreme Environment Mission Operations (NEEMO 2) tehtävässä eläen ja työskennellen 7 päivää veden alla toukokuussa 2002.


title: Michael Fincke

text: Fincke toimi Kansainvälisen avaruusaseman tiedeupseerina ja lentoinsinöörinä Retkikunta 9:ssä 18. huhtikuuta – 23. lokakuuta 2004. Retkikunta 9 laukaistiin matkaan Baikonurin kosmodromilta, Kazakstanista Sojuz TMA-4 -lennolla telakoitumisen avaruusemaan tapahtuessa 21. huhtikuuta 2004. Fincke vietti kuusi kuukautta Kansainvälisellä avaruusasemalla. Hänen tehtäviinsä kuului Kansainvälisen avaruusaseman tiedeohjelmien jatkaminen ja avaruusaseman järjestelmien ylläpito. Lisäksi hän osallistui neljälle avaruuskävelylle. Fincke laskeutui Kazakstaniin 23. lokakuuta 2004. Fincke vietti ensimmäisellä avaruusmatkallaan 187 päivää, 21 tuntia ja 17 minuuttia avaruudessa, mistä yhteensä 15 tuntia, 45 minuuttia ja 22 sekuntia kului avaruuskävelyihin.


title: Michael Fincke

text: Fincke oli Retkikunta 13:n ja Retkikunta 16:n varamiehistöjen komentaja.


title: Michael Fincke

text: Fincke toimi Retkikunta 18:n komentajana. Hän saapui ISS:lle Sojuz TMA-13 -lennolla 14. lokakuuta 2008 kosmonautti Yuri Lonchakovin kanssa ja laskeutui maahan samalla aluksella 8. huhtikuuta 2009.


title: Michael Fincke

text: Fincke osallistui 16. toukokuuta 2011 laukaistulle avaruussukkulalennolle STS-134 "Endeavour" tehtäväspesialistina.


title: Józef Wybicki

text: Józef Rufin Wybicki (1747–1822) oli puolalainen kenraali, runoilija ja poliitikko. Hän oli Jan Henryk Dąbrowskin läheinen ystävä ja hän kirjoitti Puolan kansallishymnin, Mazurek Dąbrowskiegon, sanat vuonna 1797. Hän oli eräs Kościuszkon kapinan sotilasjohtajia.